فۆرد، یەكەم ئۆتۆمبێل لە مێژوودا كە چینی ناوەند توانای كڕینی هەبووە – ئۆتۆمبێل\nسەرەتاپرۆفایلفۆرد، یەكەم ئۆتۆمبێل لە مێژوودا كە چینی ناوەند توانای كڕینی هەبووە\nفۆرد، یەكەم ئۆتۆمبێل لە مێژوودا كە چینی ناوەند توانای كڕینی هەبووە\nسلایدەرهەلبژاردەی کریارانپرۆفایلگەلەریهەواڵ 2019/03/24\nلە بەرواری 2019/03/24 لە 5:55 pm\nهێنری فۆرد، خاوەنی كۆمپانیای فۆرد یەكەم ئۆتۆمبێلی درووستكرد كە چینی ناوەند دەیانتوانی بیكڕن، لە فۆردەوە شۆرشێك بۆ بەكارهێنانی ئۆتۆمبێل دەستی پێكرد.\nفۆرد، لە سەردەمی خۆیدا و بۆ برەودان بە بەرهەمەكانی تا لە هەموو جێیەكدا و لای هەمووان هەبێت، بەشێوەیەكی سیستماتیك نرخەكانی دادەبەزاند، كە بووە هۆی نوێگەری گەورە.\n(هەر كڕیارێكی ئۆتۆمبێل دەتوانێت بە ئارەزوی خۆی داوای جۆر و ڕەنگی ئۆتۆمبێل بكات) ئەمە یەكێكە لە وتەكانی “هێنری فۆرد”ی دامەزرێنەری كۆمپاینای بەناوبانگی (فۆرد)ی ئەمریكی بۆ دروست كردنی ئۆتۆمبێل.\nخاوەنی كۆمپانیای فۆرد لە 30ی تەمموزی 1863، لە كێڵگەیەك لە ویلایەتی میشیگانی ویلایەتە یەكگرتووەكانی ئەمریكا لەدایك بووە، كاتێك منداڵبوو، باوكی كاتژمێرێكی گیرفانی پێشكەشكرد و لە تەمەنی 15 ساڵی كاتژمێرەكانی هاوڕێ و درواسێكانی چاك دەكردەوە و ناوبانگی لە چاكردنەوەی كاتژمێردا پەیدا كرد.\nهێنری فۆرد، لە دیترۆیت لە ویلایەتە یەكگرتووەكانی ئەمریكا وەك شاگرد لە بواری میكانیك كاریكردووە، و دواتریش چووەتە زانكۆ.\nلە 1891 بووەتە ئەندازیار لە كۆمپانیای ئێدیسۆن ئیڵومینەیتینگ، پاش ئەوەی پلەی بەرزكراوە بۆ ئەندازیاری سەرەكی لە 1893بە پێی پێویست كات و پارەی هەبوو بۆ ئەوەی سەرنجی بخاتە سەر تاقیكردنەوەكانی لەسەر بزوێنەری بەنزین.\nتاقیكردنەوەكانی گەیشتە لوتكە دوای تەواوبوونی ئۆتۆمبێلێكی خۆپاڵنەر، كە ناوی لێنا (فۆرد كوادریسایكڵ).\nلە 4ی حوزەیرانی هەمان ساڵ فۆرد ئۆتۆمبێلەكەی تاقیكردەوە و دوای چەندین تاقیكردنەوە، بیری لەوە كردەوە چۆن ئۆتۆمبێلەكەی پەرەپێبدات.\nلە 1898، فۆرد دووەم ئۆتۆمبێلی دیزاینكرد و درووست كرد.\nفۆرد لە تشرینی یەكەمی 1901 ئۆتۆمبێلێكی درووست كرد كە هێزی 26 ئەسپی هەبوو، بەهۆی ئەو سەركەتنەش، مێرفی و خاوەن پەشكەكانی دیكەی (كۆمپانیای ئۆتۆمبێلی دیترۆیت) كۆمپانیای هێنری فۆرد یان درووستكرد لە تشرینی دووەمی 1901، كە فۆرد تێیدا ئەندازیاری سەرەكی بوو.\nفۆرد ئۆتۆمبێلی “999”ی پێشبڕكێی بە یارمەتی یاریزانی پێشبڕكێی پایسكلسواری تۆم كووپەر درووستكرد. ئۆتۆمبێلەكە توانای زۆرتر لە 80 ئەسپی هەبوو، كە باڕنی ئۆڵدفیڵد لە پێشبڕكێیەك لە تشرینی یەكەمی 1902بەكاریهێنا و پێشبڕكێیەكەی پێ بردەوە.\nفۆرد پاڵپشتی ناسیاوێكی كۆنی بەدەستهێنا بەناوی ئەلیكساندەر ماڵكۆمسن، كە بازرگانێكی بواری خەڵووز بوو لە دیترۆیت، بەیەكەوە دەستیان بە درووستكردنی ئۆتۆمبێل كرد لە ژێر ناوی “فۆرد & ماڵكۆمسن، سنوردار”، بەڵام بەهۆی لاوازی فرۆشەوە، تووشی قەیران بوون.\nماڵكۆمسن گروپێكی دیكەی سەرمایەداری هێنایە ناو كۆمپانیاكە و “فۆرد & ماڵكۆمسن، سنوردار” گۆڕدرا بۆ كۆمپانیای فۆرد مۆتۆڕ لە ١٦ی حوزەیرانی 1903، بە سەرمایەی 28000$ دۆلاری ئەمریكی.\nفۆرد، ناوبانگی بە تەواوی ئەمریكادا بڵاوبوەوە كاتێك جۆرە ئۆتۆمبێلێكی نوێی نمایش كرد لەسەر سەهۆڵی دەریاچەی سەینت كلێر، كە توانی 1.6كم لە 39.4 چركە ببڕێت و ڕیكۆردی جیهانی بشكێنێت بۆ خێرایی وشكانی بە 146.9 كیلۆمەتر لە یەك كاتژمێردا، ئەمەش وای كرد كە كۆمانیاكە لەسەرانسەری ئەمریكا بناسرێت.\nفۆرد مۆدێل تی، لە 1ی تشرینی یەكەمی 1908 نمایش كرا، سوكانی ئەم ئۆتۆمبێلە لەلای چەپ بوو، كە دوای ماوەیەكی كەم هەموو كۆمپانیاكانی دیكە لاساییان كردەوە.\nئۆتۆمبێلەكە زۆر ئاسان بوو بۆ لێخوڕین و چاككردنەوە، نرخەكەی لەوكاتەدا 825$ (21.730$ی ئێستا) بوو كە بۆ ئەو كاتە نرخەكەی هەرزان بوو، هاوكات هەموو ساڵێكیش نرخی بەرهەمەكانی كەم دەكردەوە تا فۆرد لە هەموو جێیەكدا بوونی هەبێت.\nبەهۆی نرخە هەرزانەكەی، تاساڵی 1920 زۆربەی شۆفێرانی ئەمریكا فێری لێخوڕینی مۆدێل تی بوو بوون، بەو پێیەی سوكانەكەی لای چەپ بوو.\nهێنری فۆرد، پەرۆش بوو كە ئۆتۆمبێلەكانی بە جوتیاران بفرۆشێت، فرۆش زۆر بەرزبووەوە، لە هەندێك ساڵدا قازانج بەڕێژەی 100٪ زیادیكردبوو لەچاو ساڵی پێشتر، بەهۆی بەكارهێنانی ڕێگای نوێ لە بەستنی ئۆتۆمبێلەكان، بەرهەمهێنان زۆر زیادیكرد.\nلە 1914 فرۆشی ئۆتۆمبێلی فۆرد مۆدێل تی 250.000ی تێپەڕدا، تا 1916، نرخەكەی دابەزی بۆ 360$، كە دەكاتە 7.828.8$ دۆلاری ئەمریكی لە 2015دا، بەمەش فرۆشی ئەو جۆرە ئۆتۆمبێلە گەیشتە 472000 دانە.\nلە 1918دا، نیوەی ئۆتۆمبێلەكانی ئەمریكا لە جۆری مۆدێل تی بوون. بەرهەمهێنانی ئەو جۆرە ئۆتۆمبێلە تا 1927 بەردەوام بوو؛ كۆی گشتی ژمارەی ئۆتۆمبێلە بەرهەمهێنراوەكان 15,007,034دانە بوو، بەمەش ڕیكۆردی پڕ فرۆشترین ئۆتۆمبێلی بۆ ماوەی 45 ساڵ بەدەستهێنا.\nلە ساڵی 1926 لاوازی فرۆشی ئۆتۆمبێلی “فۆرد مۆدێل تی” وای لە هێنری كرد،جۆرێكی نوێی ئۆتۆمبێل دروست بكات.\nهێنری فۆرد، خۆی دیزاینی بزوێنەر و پەیكەری ئۆتۆمبێلەكە و پارچە میكانیكیەكانی دیكەی كرد و بە شارەزاییەكی تایبەت كارەكەی تەواوكرد، ئەنجامەكەی “مۆدێل ئەی” بوو كە سەركەوتنی بەرچاوی بەدەستهێنا.\nمۆدێل ئەی لە كانونی یەكەمی 1927نمایش كرا و تا 1931 بەهەم دەهێنرا. كە نزیكەی 4 ملیۆن دانەی لێ درووستكرا.\nلێرەوە كۆمپانیای فۆرد، دەستی بە پەیڕەوی سیستمێكی گۆڕانكاری ساڵانە كرد.\nوڵاتانی جیهان خاوەنی چ جۆرە ئۆتۆمبێلێكن\n10 ڕێنمایی بۆ پاراستنی تایەی ئۆتۆمبێلەكانمان لە وەرزی گەرمادا


\_"ڕاسان\_" دەروازەیەک بۆ خەباتی هەمەلایەنە\n20:35 - 20 سەرماوەز 2716\nچەمکی ڕاسان هەڵگری واتایەکی بەرینترە لە ناردنەوە و پێوەندیی ساکاری پێشمەرگە و خەڵک، چوونکە هیچکات ئەم دووانە لە یەکتر جیا نەبوون و دێموکرات هەڵقوڵاوی ناخی گەلە و پێشمەرگەش لە دڵی خەڵکدایە. ڕوونکردنەوەی بۆچییەتی ڕاسان پێویستی بە تێڕوانینێکی دوولایەنەی مێژوویی و هەنووکەیی هەیە؛ لەم ئاڕاستەیەدا هەم دەبێت هەڵوێستی دەسەڵاتدارانی ڕێژیم و هەم دۆخی پارچەکانی تری کوردستان ڕەچاو بکرێن. دیارە سەبارەت بە پرسی کورد هەڵوێستی دەسەڵاتداران نەگۆڕدراوە و حکومەتی ئێران هیچکاتێک نەیویستووە و نایەوێت پرسی کورد و دیکەی نەتەوەکانی ئێران چارەسەر بکرێت و بێجگە لە تواندنەوە بڕوای بە هیچ ڕێگایەکی تر نییە. بۆ وێنە، هیچکات وتووێژ و دیالۆگیش بۆ لایەنی بەرانبەری کورد بە مەبەستی گەیشتن بە چارەسەریی نەبووە. پاش شۆڕشی گەلانی ئێران، کاتێک خومەینی، حوسێنی کرمانی بۆ تاوتوێ کردنی دۆخی کوردستان ڕوانە دەکات، بەوجۆرە ئامۆژگاری دەکا: ... بە هەر جۆرێ بە ڕای جەنابت و ئاغایان مەسڵەحەت بوو هەڵسن بە هێورکردنەوەی ناوچەکە. مەبەست ئەوە نییە کە لەگەڵ جینایەتکاران – کە سەرۆکەکانن [دیارە ئەمە بە وتەکەی زێدە کراوە ئەگینە مەبەست هەموو هێزە کوردییەکان لە هەموو پلەیەکیاندا بووە]- وتووێژ بکەن؛ ئەوان دەبێت سەرکوت بکرێن....\nهەروەها، حکومەت و ئەرتەشی ئێران تەنانەت لە کاتی وتووێژەکانی پاش شۆڕشی ١٩٧٩ی گەلانی ئێراندا، واز لە بوردمانی خەڵک ناهێنن، بەجۆرێ کە وەزیری نێوخۆی ئەو دەمەی ئێران، ئەحمەد سەدرحاج سەیید جەوادی، لە نامەیەکدا بۆ سەرۆکی ئەرتەشی ئەوکات، تیمسار قەرەنی، دەڵێت: فڕینی جێتەکان بە سەر شاری سنەدا، بووە هۆی تووڕەیی خەڵک و پچڕانی وتووێژەکانی ئێمە، چ کەسێک فەرمانی وەها مانورگەلێکی دەرکردووە، لەلایەن پادگانەوە بەرەو خەڵک تەقە دەکەن و کوشتن توندتر دەبێت؟ فەرمان بدەن دەسبەجێ تەقە کردن ڕاوەستێت و چیتر نۆ ڕۆژ و نۆ شەو تەقە نەکرێت و شەوانە تیشکهاوێژ نەهاوێن.، بەڵام سەرۆکی ئەرتەش بە هۆی دەسەڵاتێ کە لەلایەن ڕێبەری شۆڕشەوە پێی بەخشرابوو، ئەو داواکارییە قبووڵ ناکات.کەچی بەپێچەوانەوە، هێزە کوردییەکان بە شەڕخواز دەناسێنن. هەرچۆنێک بێت، دەسەڵاتدارانی حکومتی ئیسلامی هەر ئەم سیاسەتەیان درێژە پێدا. لە پێناو هەر ئەم سیاسەتەی سەرکوتدا بوو کە ڕێبەرانی کورد، تێرۆر کران. سیاسەتی ئەوان هەر لە سەرەتاوە لە بەرانبەر دژبەرانیاندا سیاسەتی سەر لێ بدە، لەش بۆخۆی دەکەوێت، بووە. کەواتە حکومەت بە مەبەستی چارەسەرکردنی کێشەی کوردستان لە ڕێگای وتووێژ و دابینکردنی مافی کورد نەبووه و بڕواشی پێ نەبووە و بۆ دەرفەتێک وەک ئەو ساڵانەی ڕابردوو دەگەڕا کە لە کوردستان لە سایەی تەقەی چەکی پاوانخوازانەی خۆی و بێدەنگیی چەکی پێشمەرگە، دەنگی خەڵک کپ کات و سیاسەتی وەکیەک لێکردن و ئەسمیلاسیۆن و گۆڕانی پێکهاتەی جەماوەری کوردستان بە هێوری و بێ لەمپەر جێبەجێ بکات.\nسیاسەتی دەوڵەتانی داگیرکەر لە وڵاتەکانی تریشدا هەر وابووە و قەت وتووێژ و ڕێگای ئاشتیانە بە تەنیایی چارەسەریی بە دواوە نەبووە. ئەگەر شەڕی بێ وچان و کۆڵنەدانی حێزبە کوردییەکانی بزووتنەوەی باشوور و چەکی پێشمەرگە نەبایە، بێگومان ئێستاش باشوور ڕزگار نەکرابوو و ئێستاش هێزی پێشمەرگە نەبێت بەغدا دیسانەوە پەلاماری کوردستان دەدات. لە سووریە ئەگەر ئەو قەیرانەی ساڵانی ڕابردوو و هێزی چەکی دژبەرانی ئەسەد و لاوازبوونی دەسەڵاتەکەی نەبایە، لەوێش ئەسەد ڕێگای بەو دۆخەی کوردستان نەدەدا. لە تورکیە ئەگەر هێزی چەک و بەردەوامیی خەباتی پ.ک.ک نەبوایە، خەباتی مەدەنی بەوجۆرە پەرەی نەدەسەند. هەرچەند بەو سووکە دەرەتانەش کە هەبوو و ئەو هەموو هەوڵە بۆ چارەسەری ئاشتیانە و سیاسی درا، دیسانەوە دواییەکەی بینرا کە بیانوویان خستە دەست و نوێنەرانی کورد قۆڵبەست کران. هێشتاش بە گوێرەی ئەم وڵاتانە دۆخەکە لە ئێراندا زۆر ئاڵۆزترە.\nلە ئێران هیچ دەرەتانێک بۆ چالاکیی سیاسی و کاری مەدەنی نییە. نە ڕێگا بە ئازادیی حێزبی و ئازادیی ڕاگەیاندن دەدرێت و نە هیچ بەشدارییەک لە دەسەڵاتدا بۆ کورد هەیە، چ لە ئاستی وڵات چ لە ئاستی خۆجێیدا.\nتەنانەت لە بواری کەلەپووریی و زمانیدا هیچ مافێکی لە ئاستی ئەو دوو بنەمایەی یاسای بنچینەیی خۆشیاندا ڕەچاو ناکرێت، بە هۆی ترسێک کە هەیانە لە گەشەسەندنی هەستی نەتەوەخوازی. لە چوارچێوەی دامەزراوە ناحکومییەکانیشدا ڕێگا بە چالاکی نادرێت کە نەکا کارێک و چالاکییەکی ڕانەهاتوو لەگەڵ سیاسەتەکانی ئەوان بکەن یان پێوەندییان بە دەرەوە یان حێزبە کوردییەکانەوە هەبێت. بۆ نموونە ڕادەی ئەم دامەزراوە ناحکومییانە لە ناوچە کوردییەکاندا زۆر نزمترە لە پارێزگاکانی تر و لە کاتی داواکاریی بۆ پێکهێنانیان وەزارەتی ئیتلاعات دۆسیەی دامەزرێنەران و ئەندامانی کارای ئەوانە تاوتوێ دەکات و ئەگەر گومانیان لەسەر هەر جۆرە چالاکییەکیش کە ناڕاستەوخۆ پێوەندی بە داخوازییەکانی نەتەوەی کورد و سیاسەتی دژبەرانەی ڕێژیمەوە هەبێت، یان لەسەر دامەزرێنەرانیان بەگومان بن کە ئۆگری سیاسی دژبەرانەی تەنانەت سەربەخۆشیان هەیە و گرێدراوی هیچ حێزبێکی سیاسی دژبەر نەبن، بەرگیری دەکەن لە دامەرزاندنی و بەو مەبەستەش پێش دامەزراندن دۆسیەی تەواوی دامەزرێنەران بۆ پشکنین پێشکەشی وەزارەتی ئیتلاعات دەکرێت. هەر لەم پێوەندییەدا بەپێی سەرچاوەیەکی ئاگادار لە کۆبوونەوەیەکی بەرپرسانی پێوەندیدار بەم دامەزراوانەوە لە ساڵی ڕابردوودا لە شارێکی کوردستاندا، بەرپرسێکی ئیتلاعات لە قسەکانیدا گوتبووی ئێمە کە دۆسیەی ئەمانە دێتە بەردەستمان، ناهێڵین لە ژێر دەست دەرچن و دەیانناسین و ڕەتیان دەکەینەوە، بەڵام باشتر وایە ئێوە هەر لە سەرەتادا خۆتان بە بیانووی جۆراوجۆر (وەک گیردان بە بواری چالاکی و...) ڕەتیان بکەنەوە کە ناوی وەزارەتی ئیتلاعات بە خراپ دەرنەچێت و ئاماژەی کردبوو کە زۆرینەی ئەندامانی ئەم دامەزراوانە پێوەندییان بە گروهەکها (بە وتەی خۆیان) و دەرەوە هەیە و بۆ ڕووخانی ڕێژیم کار دەکەن و نابێت ڕێگەش بدرێت هیچ پشتیوانی ئابووری و نائابووری دەرەکییان تەنانەت لە ڕێکخراوە نێونەتەوەییەکان هەبێت و بەشداریی کۆنفڕانسەکانی دەرەوەی وڵات بکەن!. کەواتە هیچ دەرەتانێک بۆ سیاسەتی بەکۆمەڵ و گرووپی کە دەتوانێت کاریگەر بێت نییە و سیاسەتکردنی تاکەکەسیانەش دیارە کاریگەرییەکی ئەوتۆی نییە و تاکەکانیش ساکارتر سەرکوت دەکرێن. جا لە وەها دۆخێکدا هەندێ ڕەخنە دەگرن کە بۆچی ڕاسان! و هەندێکی تریش بە بێ ئاگاداربوون لە پێویستییەکانی، باسی خەباتی ناتوندوتیژ دەکەن و بۆ بەرژەوەندیی خۆیان لە ژێر ناوی خەباتی مەدەنیدا خەڵک بۆ هەڵبژاردنە ڕواڵەتییەکان هان دەدەن و وادەزانن ئەگەر بواری هەبایە لایەنە کوردییەکان نەیاندەکرد!\nکاتێک کە لەلایەکەوە حکومەت و لایەنە سیاسییەکانی نێو سیستم هیچ هەوڵێک نادەن بۆ چارەسەرکردنی کێشەی نەتەوەکان و لە بنەڕەتدا بڕوایان بە بوونی ئەوە نییە و نایانەوێت زەق ببێتەوە و لەلایەکی تریشەوە، هیچ دەرفەت و دەرەتانێک بۆ چالاکیی سیاسی و ئاشتیانە نییە، چارە چییە؟ تا ئەو ساڵ ڕۆژهەڵات چاوەڕێی باشوور بوو و خۆی ڕاگرت و دۆخی ئەوێی لەبەرچاو دەگرت، بەڵام ئێستا دۆخی ئەوێش گۆڕاوە. چ بەرەو سەربەخۆیی بڕوات چ نەڕوات، پاساوێک نییە کە کوردی ڕۆژهەڵات چیتر ڕاوەستێت، چوونکە لە ئاستی پێویستدا دەسەڵاتەکەی ناسراوە و دەسەڵات و هێزی هەیە و ئەگەری دابەزین و کشانەوە لەو ئاستە زۆر کەمە. بۆیە هەرچەند کورد بە گشتی هیچکات شەڕخواز نەبووە، بەڵام کوردی ڕۆژهەڵاتیش کاتێک ڕێگایەکی تری نەبوو و شەڕی بەسەردا سەپا، چارەیەک نییە و بۆ بەرگری لە مافی دەبێت هێزی وەجووڵە بخات.\nئێستا کە هەموو ڕێگاکان داخراون و دەرەتانی خەباتی مەدەنی و سیاسی بە بوونی ئەو ڕێژیمە بەو سیاسەتانەیەوە مەحاڵە، سیاسەتی هەمەلایەنە پێویستە بۆ دەربازبوون لەو دۆخە؛ لە پێشدا هەوڵ بۆ یەکیەتی و یەکگرتوویی نێوماڵی کورد، هەوڵی دیپلۆماتیک بۆ گوشاری نێودەوڵەتی لە ڕێگای دەستێوەردانی ڕێکخراوە نێونەتەوەییەکان بەتایبەت ئەوانەی مافی مرۆڤ بۆ کردنەوەی درگایەک بۆ خەباتی مەدەنی، و هەروەها بۆ گوشاری نێودەوڵەتی لە پێناو کزکردنی دەوڵەتی توتالیتر و لە ئاکامدا دێموکراتیزە کردنی ئێران، هەوڵ بۆ پێوەندیی لەگەڵ وڵاتانی ناوچە و ناکۆک لەگەڵ ئێران، خەباتی چەکداری لە شاخ و شار بۆ گوشار خستنەسەر حکومەت و بە ئەگەری کەمەوە قبووڵی وتووێژی ڕاشکاوانە بە بەشداریی وڵاتانی دیکە و ڕێکخراوە نێودەوڵەتییەکان، هەوڵ بۆ بەهێزکردنی کۆمەڵگای مەدەنی بە شێوازی جۆراوجۆر، بەهێزکردنی خۆ لە بواری ڕاگەیاندن و پێوەندییەکاندا، هەوڵ بۆ هاندانی خەڵک بۆ سەربەخۆ بوون و گرێدراونەبوون بە حکومەتەوە بەتایبەت لە باری ئابوورییەوە و...\nهەروەها دەبێت هەوڵ بدرێت بۆ ئەوەی کە زەینییەتی نادێموکراتیکی ڕووناکبیر-دەسەڵاتداری ناوەند تێکبدرێت و بەرەو زەینییەتی دێموکراتیک بڕوات و فێرببێت کە خەڵک سەروەری و دێموکراسی واتە ئەوەی کە ئەوان ڕێگە بە خۆیان نەدەن لە جێی کەس و گرووپە کۆمەڵایەتییەکانی دیکە بڕیار بدەن. ناوەند و ناوەندخوازەکان بۆیان نییە لە جێی نەتەوەکانی پەڕاوێزخراو و چەوسێنراو بڕیار بدەن. ئەم مێشکە داخراو و کۆن و فۆسیلییەی ئێرانی پێویستی بە گۆڕانە و ئەوەش بەتەنیا بە کاری نەرم ئامرازی ناکرێت چوونکە ساڵەهایە هەوڵەکانی لەم چەشنە ئاکامێکی نەبووە و دەسەڵاتی توتالیتری زاڵ ڕێگەی نەداوە، بۆیە گۆڕانی پێکهاتە و دەسەڵاتداریش پێویستە و ئەمە بە سەخت ئامرازی ناوەکی و دەرەکی دەکرێت و ڕاسان نوێنەر و خاڵی دەسپێکی لایەنی ناوەکی دەبێت.\nڕاسان واتە هەمووی ئەوانەی سەرەوە و بەرتەسک ناکرێتەوە بە خەباتی شاخ و لە ماوەی ساڵی ڕابردوودا لە هەندێ لەم بوارانەوە جووڵە و گەشەی حێزب بینراوە، وەک هەڵکردنی پێوەندیی بەرینتر لەگەڵ وڵاتانی ناوچە و ناردنەوەی پێشمەرگە. لەم پێوەندییەشدا پێویستە بگوترێت کە بە پێچەوانەی بیروڕای هەندێ هاوڕێ کە بانگەشەی گرێدانی خەباتی شاخ و شار دەکەن وەکوو تیۆرییەکی تازە و باس نەکراو و دۆزراوە!\nئەو دووانە هیچ کات لای کورد جیا نەبوون و پێشتریش هەر بە خەباتی مەدەنی شار و سەرشەقام بووە و لە سەرەتاشدا خەباتی شاری هەبووە و خەباتی شاخی لە ڕووی ناچاری بووە و هاوڕێیانی شار و گوند بوون کە ڕوویان لە شاخ کردووە و هیچکات نەیانویستووە ئەو پێوەندییە ببڕن. کاتێ شاری لێ داگیرکرا و ڕێگای سەرشەقامی پێ نەدرا ڕووی لە شاخ کرد و لە مێژووی سەردەمی کوردا ئەم دوو گۆڕەپانە لێکتر جیا نەبوون و هەر پێوەندییان هەبووە و بنەما لای کورد خەباتی شار بووە. ئەمە شتێکی تازە نییە کە پێویستی بە گرێدان هەبێت. سووکە ئازادییەک تەنانەت لە ئاستی تورکیای ساڵانی ڕابردوودا هەبایە، شار لە جووڵەدا دەبوو و لە ساڵانی پێشیشدا بە بچووکترین هەل جووڵەی هەبووە. کەواتە خەباتی کورد، هەمیشە مەدەنی دەبوو ئەگەر بەرانبەرەکانی مەدەنی بوایەن و، ئەگەر بیانهێشتایە چالاکیی مەدەنی هەبایە، خەباتی شاخ نەدەبوو.\nهەرچۆنێک بێت، ڕاسان ڕێگایەکە بەرەو هەستانەوە و بەرگری لە کوژانەوەی دەنگی کورد و هەوڵ بۆ ڕەخساندنی هەل. بەڵام ئەم جووڵەیە دەبێت بەوپەڕی پارێز و بە کەمترین تێچووەوە بێت و هەوڵ بدرێت تا دەکرێ سەرمایەی مرۆیی بپارێزرێت و خاوەن پلان بێت. بەداخەوە جووڵەی ئەو ساڵ، وێرای هەموو لایەنە ئەرێنییەکانی، تێچووی مرۆیی زۆرتر لە ئاستی چاوەڕوانکراو بوو. پاراستنی هێزی مرۆیی زۆر گرنگە و دەبێت لەم بوارەدا هەوڵی زیاتر بدرێت، تاکوو زۆربوونی ئەم تێچووە کاریگەریی نەرێنی لێ نەکەوێتەوە. دەبێت هەوڵ بدریت بۆ هەندێ تاکتیک کە زۆرترین کاریگەریی و کەمترین تێچوویان هەبێت. کەواتە، ناردنەوەی پێشمەرگە بۆ پێوەندی لەگەڵ خەڵک تەنیا بەشی بەرچاو و نوێنگەی ڕاسانە نە هەمووی و ڕاسان تێپەڕینە لە دۆخی بێ جموجووڵیی بەرەو گەشەپێدان و کردنەوەی دەروازەکان بۆ خەباتی هەمەلایەنەی بەرینتر.\nهەروەها ڕاسان گەشبوونەوەی سکڵی کوانووی خەباتی کوردە بۆ بەردانی گڕەشەماڵ لە ڕەشماڵی داگیرکەران لە سەر خاکی پیرۆزی کوردان. بۆیە، هاوکات ڕاسان داهاتووبینی تێدایە و هەوڵێکە بۆ پاراستنی هێمنایەتی داهاتووی کوردستان و پارێزگاریی لە گەل بە سەرهەڵدانی هەر قەیرانێک. بە گەلی دەسەلمێنێ و پیشانی دەدات کە ترسیان لە سەرلێشێواوی بە هۆی گۆڕانکاریی لە داهاتووی ناوچەکەدا نەبێت کە پێشمەرگەیان هەیە. هەبوون و ئامادەبوونی حێزب و پێشمەرگە ئەو دڵنیاییەی دەدات کە بە دەسپێکردنی ئاگری شەڕی ئێران، کوردستان ناوچەیەکی پارێزراو دەبێت و پێشمەرگە وەک هێزی خەڵک، ماڵ و گیانی خەڵک دەپارێزێت و کوردستان لە ئاژاوە و بشێوە ڕزگار دەکات و تەنیا هێزی خاوەن شەرعیەتی چەکداربوون دەبێت و قەت ڕێگا نادات بۆشایی دەسەڵاتی داگیرکەر، ژیانی خەڵک بخاتە مەترسییەوە و جێگرەوەی ئەوە، دەسەڵاتی ڕەوای گەل دەبێت. کەواتە ڕاسان گەڕەنتی بەردەوامیی ژیانێکی سەربەرزانە و شانازانە و خۆشتر لە جاران و مزگێنی هێمنایەتی بەردەوامە بۆ خەڵک لە هەر دۆخێکدا.\n سەحیفەی خومەینی، بەرگی ٩، ٦/٦/١٣٥٨.\n علی کلوندی، فریاد آزادی پیشمرگ مسلمان کرد، تهران: انتشارات فاتحان، بهار ١٣٩٤، ص ١١.


بەرز بوونەوەی پلەی گەرمی، كاریگەری لەسەر ئایفۆن هەیە\n#الله #tormix #هەواڵ #بـــەهــــێز #ئایا_دەزانی؟\n© 2018 -2020 TorMix\n18 Oct 2019 • 938 Views\nلە هاوینی ئەمساڵ جیهان كەوتۆتە بەر لێشاوێكی پلەی گەرمی بەرزو ڕیكۆردی پێوانەیی تۆماركردووە لە چەند وڵاتێك، ئەمەش كاریگەری كردۆتە سەر تەندروستی مرۆڤ، لە پاڵ ئەمەش بە هەمان شێوە كاریگەری هەیە لەسەر ئامێرە ئەلیكترۆنیەكانی ڕۆژانە بەكاری دەهێنین، دیارترینیان مۆبایلە هۆشمەندەكانە.\nئایفۆن یەكێكە لەو مۆبایلانەی كە زۆرترین بەكاربەری هەیە لەسەر ئاستی جیهان.\nبەگوێرەی كۆمپانیای ئەپڵ: مۆبایلی ئایفۆن بە شێوەیەكێ چاڵاك كار دەكات لە نێوان پلەی گەرمی سفر بۆ (35) پلەی سەدی، بەكارهێنانی لە پلەیەكی گەرمتر لەوانەیە شێوازی كاركردنی مۆبایلەكە بگۆرێ بۆ ڕێكخستنی پلە گەرمییەكەی.\nهەڵبەت بەكارهێنانی ئایفۆن لە پلەی گەرمی زیاتر لە (35) پلە، دەبێتە هۆی لاوازبوونی پاتری ئایفۆنەكە، كۆمپانیای ئەپڵ لە پێگەی فەرمی خۆی ئەو ئاگادارییەی بڵاوكردەوە كە باس لەوە دەكات؛ بەكارهێنانی ئەو ئامێرانەی بە سیستەمی IOS كاردەكەن لە پلەیەكی گەرمی زۆر تەمەنی پاترییەكانیان كورت دەبێتەوە.\nچی ڕوودەدات كاتێك پلەی گەری ئایفۆن بەرز دەبێتەوە ؟؟\n1. كاتێك ئایفۆن گەرم دادێت، تەمەنی پاتری كورت دەبێت بۆ پارێزگاریكردن لە پێكهاتەكانی ناوەوەی ئایفۆن بەمەش ناهێڵێت پێكهاتەكانی گەرم دابێت.\n2. هەندێ گۆرانكاری تر هەست پێدەكرێت وەكو: هێواش بارگاوی بوون، كەمبوونەوەی ڕووناكی شاشەو شەبەكەشی لاواز دەبێت.\n3. فلاشی كامێراكە بۆ ماوەیەكی كاتی لەكار دەكەوێت و كاركردنی ئەو بەرنامانە هێواش دەبێتەوە كە پشت بە گرافیك دەبەستن.\nهەڵبەت لەگەڵ ئەمانەش ئەگەر ئایفۆنەكە كارپێبكەی مۆبایلەكە لە كاركردن دەوەستێ و نامەیەكی ئاگاداركردنەوەت نیشان دەدات كە نووسراوە: پلەی گەرمی ئایفۆن بەرزبۆتەوە، پێویستە سارد بكرێتەوە پێش ئەوەی بەكار بهێندرێتەوە.\nچی بكەین كاتێك ئایفۆنەكە ئاگاداركردنەوەی پلەی گەرمی نیشان دەدات ؟؟\nلەكاتی بەرزبوونەوەی پلەی گەرمی ئایفۆن چەند هەنگاوێك هەیە دەبێ پەیڕەو بكرێت كە كۆمپانیای ئەپڵ ئامۆژگاری كردووە:\n1. خێرا كوژاندنەوەی ئایفۆنەكەو گواستنەوەی بۆ شوێنێكی سارد.\n2. دوورخستنەوەی لە ئامێری تر.\n3. سڕینەوەی بەرنامە بەكارنەهاتووەكان، كە ئەمەش بار لەسەر كاركردنی ئایفۆنەكە سووكتر دەكات.\n4. پێویستە ئایفۆنەكە بارگاوی نەكرێت تا سارد دەبێتەوەو دووبارە ئاسایی كار دەكاتەوە.\n5. لابردنی هەموو جۆرە بەرگێك و كەڤەرێك لەسەر ئایفۆنەكە.\nئەمانەت لەبارەی (نۆت 20 ئەلترا) زانیوە؟\nسودەكانی تۆوی كولەكە\nبەرگری جەستە بەم ڕێگەیانەش بەرز دەبێتەوە\nmaria dlshad\t1 month ago


دنیابینی مام جەلال\nئەم تێکستە وەڵامێکە بۆ ئەوانەی تالەبانیان وەک خۆی نەناسیوە\nبەشێوەیەکی گشتی ئەم خاڵانەی خوارەوە گرنگترین ئەو باوەرانەن کەسیاسەتی مام جەلالی لەسەر بونیات نراوە:\nیەکەم: پیاوی تاکتیک\nلەیەکێک لەچاوپێکەوتنەکانی کۆتایی ھەشتاکان مام جەلال دەڵێت: من خاوەنی یەک ستراتیژم بەڵام لەرۆژێکدا چەند تاکتیکێک دەگۆرم.\nبۆ ئەوەی رون بێت؛ ستراتیژ بریتیە لە گۆڵکردنەکە بەڵام تاکتیک بریتیە لەچۆنێتی گۆڵکردنەکە. ئەو خاوەنی ئامانجێکی نیشتیمانی بو لەپێناو بەدیھێنانی ئامانجەکەی دەیان رێگا و دەیان ھۆکاری تاقی دەکردەوە، (٣٠) ساڵ لەشاخ خەباتی نیشتیمانی کرد بەڵام ئاسایی بوو لای سەردانی گۆری خومەینی و ئەتاتورک بکات بەمە دەوترێت تاکتیک!\nدوەم: خۆ پەروەردە کردن\nتالەبانی یەکەم سەرکردەی سیاسی کوردە لەسەدەی نۆزدە و بیستەمیش کەبەتەنھا و پاڵپشت بە خۆ پەروەردەکردن بوە بەمام جەلال.\nشێخ عویەیدوڵای نەھری، شێخ سەعیدی پیران، سمکۆی شکاک، شێخ مەحمود، سەید رەزای دەرسیم، مەلا مستەفای بارزانی، ھەر یەک لەم سەرکردانە لەپاڵ توانا و لێھاتوی خۆیان نازناو و جاە و نەسەب و شوێن ھاوکاریان بوە بۆ خەبات کردن و ناو دەرکردن و خەڵک لەخۆ کۆکردنەوە، وەلێ تالەبانی لەیاخی بون لەباوکەوە دەستی پێکردوە بەروت و قوتی بێ ھاوکاری کەس دەستی بەخۆ پەروەردە کردن کردوە قۆناغ بەقۆناغی بریوە تا لەمنداڵێکی یاخی لەخێزان و کۆمەڵگە دەبێتە سەرۆک کۆماری عێراق.\nسێیەم: ھیچ شتێک موستەحیل نیە\nلەچەند قۆناغێک لەژیانی تالەبانی موستەحیلی کردوە بەکردار، بەپێچەوانەوە بەشێکی دیار لەسەرکردەکانی کورد تەسلیمی قەدەر بون. بۆ وێنە؛\n- شێخ مەحمود تەسلیمی قەدەری خۆی بو و باقی تەمەنی لەداریکەلی بردە سەر.\n- قازی محەمەد تەسلیمی قەدەری خۆی بو و لەسێدارە درا.\n- مەلا مستەفا بەھەمان شێوە شۆرشی ھەڵوەشاندەوە.\nوەلێ لای تالەبانی قەدەر پێناسە و دەلالەت ومانایەکی دی ھەیە، ئەو ھەرگیز تەسلیمی قەدەری دروستکراو نەبوە بەڵکو خۆی خولقێنەری روداوەکان بوە.\n- ئەو کاتەی کورد نە ناوە و نەژمارە، تالەبانی دەگات بە سەرۆکی چین و میسر و جەزائیر و وڵاتانی دی.\n- ئەو کاتەی چرای ئەیلول دەکوژێتەوە ئەو مۆمی شۆرشی نوێ ھەڵدەکات.\n- ئەو کاتەی ئەنفال دەکرێت لەقاسمە رەش و بەپلانی نەوشیروان مستەفا وەڵام دەداتەوە.\n- ئەو کاتەی یەکێتی خاکی لەژێر نامێنێت (٣١ی ئابی ١٩٩٦) لەسەر سنورەوە بەگەردەلولی تۆڵە دێتەوە مەیدان.\nچوارەم: پرۆژەی نیشتیمانی نەک نەتەوەیی\nجیاوازی لەنێوان پرۆژەی نیشتیمانی و نەتەوەیی ئەوەیە، لەیەکەمیان ھاوڵاتی بەئامانج وەردەگیرێت وەلی لەدوەمیان خاک.\nبارزانی ھەڵگری پرۆژەی نەتەوەییە ھەر لەبەرئەوەیە نە لەدەمی مەلا مستەفا نەلەسەردەمی مەسعود بارزانی ئامادە نین پۆست وەربگرن لەبەغدا.\nتالەبانی بەپێچەوانەی بارزانی لەکوردستان و لەعێراقیش ھەڵگری پرۆژەی نیشتیمانی بوو ئەو پێی وا بوو ئامانجی نیشتیمانی کەبەدیھات ئیدی ئامانجە نەتەوەییەکان ئاسان دەبێت وە تا ئامانجی نیشتیمانی بەدی نەیەت باسکردن لەپرۆژەی نەتەوەیی بێ کەڵکە. بێگومان دەبێت ئەوە لەبەرچاو بگیرێت کەژیانی سیاسی تالەبانی لەقۆناغێک بۆ قۆناغێکی دی جیاوازی ھەیە.\nپێنجەم: فیکر وەک خزمەتکار نەک خزمەتکراو\nھەموو حیزبە ئایدۆلۆژییەکان بەچەپ و راستەوە خۆیان دەکەن بەخزمەتکاری فیکر، بەپێچەوانەوەی تالەبانی ھەردەم فیکری کردوەتە خزمەتکاری ئامانجەکانی.\n- لەسەرەتای تەمەنی ھەڵگری فیکری ناسیۆنالیتی بوە.\n- لەشەستەکان لەرێگەی ماویزمەوە خزمەت بەئامانجەکانی دەکات.\n- لەحەفتەکان لەرێگەی مارکسی لینینی.\n- لەکۆتایی ھەشتاکان لەرێگەی سۆسیال دیموکراتەوە.\nخالی ھاوبەش لەتەواوی فیکری تالەبانی بریتیە لە (چەپ) بەڵام لەگەل ئەوەش ھەرگیز چەپ بونی وەک ھاودژ لەگەل ئاین تەماشا نەکردوە، پەیوەندی توند و بەردەوامی مام جەلال لەگەل شێخانی تەریقەت و مەلا و زانایانی وەک (مەلا کەریمی بیارە و شێخی خاڵ و مستەفا زەڵمی ... ھتد) دەلیلی ئاشکران کەفیکر لای تالەبانی خزمەتکار بوە نەک خزمەتکراو.\nشەشەم: زات پەرستی\nلەقۆناغی پارتی بونی تالەبانی (١٩٤٧ – ١٩٧٤) تالەبانی پرۆژەکان بەچەق وەردەگرت و خۆی وەک وەسیلەی ھەڵسوراندنی پرۆژەکان کاری دەکرد.\nدوای دامەزراندنی یەکێتی ئیدی تالەبانی خۆی کردە ناوەند، لەگەل ئەوەی ئەندامانی خەتی گشتی لەھەر یەک لەبزوتنەوەی سۆسیالست و کۆمەڵەی رەنجدەرانیش کەمتر بوون وەلێ تەواوی سەرکردایەتی ھەر سێ رێکخراوەکە لەئەستۆی تالەبانی بوو.\nلەکۆنگرەی یەکەمیش لە ساڵی (١٩٩٢) یەکێتی لەرێکخراوێکی نیمچە بەرەیی کردە حیزب، لە کۆنگرەی دووەم لەساڵی (٢٠٠١) دەسەڵاتەکانی خۆی وەک سکرتێری گشتی زیاد کرد، لەکۆنگرەی سێیەم لەساڵی (٢٠١٠) دەسەڵاتەکانی کردە (٢٤) دەسەڵات ئەمە لەکاتێکدا لەکۆنگرەی پێشوتر تەنھا (١٤) دەسەڵات بوون.\nبون بەسەرۆک کۆماریش ئەلقەیەکی دیکە بوو لەھەمان پرۆژەی تالەبانی.\nبێگومان خاڵی دیکەش ھەیە لەوانە (ئیدارەدانی ململانێ و نەدوژمنی ھاوبەش و نەدۆستی ھاوبەش و دەیانی دیکە بەڵام بەشێوەیەکی گشتی ئەم خاڵانە گرنگترین دیدی و کاری تالەبانی بوە بۆ سیاسەت.\n10/6/2017 2:04:05 PM


تیرۆر بۆ ناوچه‌یه‌کی تایبه‌ت نییه - Mehr News Agency\n11 adarê 2019 - 09:41\nNews Code 25532\nتیرۆر بۆ ناوچه‌یه‌کی تایبه‌ت نییه\nسه‌رۆک کۆماری سووریا ئه‌مڕۆ له دیداری جێگری وه‌زیری ده‌ره‌وه‌ی چین ڕایگه‌یاند که ڕێکاری سیاسی کاتێک به‌که‌ڵکه که تیرۆریزم له‌ناو بچێت.\nبه ڕاپۆرتی ئاژانسی مێهر له سانا، به‌شار ئه‌سه‌د، سه‌رۆک کۆماری سووریا ئه‌مڕۆ له‌گه‌ڵ چن شیائۆدۆنگ، جێگری وه‌زیری ده‌ره‌وه‌ی چین دیداری کرد.\nئه‌و له‌م دیداره وتی: شه‌ڕ له دژی سووریا شێوازێکی نوێی هه‌یه و ئه‌مه‌ش به گه‌ماڕۆدان و شه‌ڕی ئابووری ئه‌نجام ده‌بێت.\nئه‌سه‌د وتیشی: ڕێکاری سیاسه‌تی نێونه‌ته‌وه‌یی گۆڕدراوه. ئه‌و ناکۆکییانه‌ی که پێشتر به گفتوگۆ چاره‌سه‌ر ده‌بوو ئێسته به شێوازی جۆراجۆر وه‌ک بایکۆت و بانگهێشت کردنی باڵوێز و گه‌ماڕۆی ئابووری و سوود بردن له تیرۆریزم به‌ره‌و پێشه‌وه ده‌برێن..\nسه‌رۆک کۆماری سووریا ڕایگه‌یاند: شه‌ڕ له دژی تیرۆریزم به‌شێکه له شه‌ڕێکی زۆر فراوان له ئاستی نێونه‌ته‌وه‌یی و تیرۆر بۆ ناوچه‌یه‌کی تایبه‌ت سنووردار ناکرێت و مه‌وداکان هه‌رچی دووریش بێت ڕێگر نییه له په‌ره‌سه‌ندی بیرۆکه‌ی توندڕه‌وانه.\nئه‌و جه‌ختی کرد: شه‌ڕی دژ به تیرۆر ته‌نیا له ڕێگه‌ی سه‌ربازییه‌وه چاره‌سه‌ر نابێت و شه‌ڕی بیر و ئایدۆلۆژیایشی ده‌وێت. دانوستان سه‌باره‌ت به ڕێکاری سیاسی به پێی په‌ره‌سه‌ندنی تیرۆر خه‌ون و فریوێک زیاتر هیچ نییه.


نەفەقى مەتاهات! ئیشکالییەتى عەقڵ و (ئافەتى) فەتوا\nMonday, 09.07.2009, 12:00\nئەگەر شوێن هەقیقەت بکەویت ئەوە، تا ماوی لەهەر کوێیەک بیت نامۆیی دەستی لەیەخەت نابێتەوە، لێرەوە حەزرەتی نالی فەرموویەتی:\nدائیم لە حەزەردا سەفەری بە، لە وەتەندا\nغوربەت کەش و عاجز بە، گەر ئەهلی تەریقی\nهەر ئەو نامۆییەشە، وای لەکەسایەتییەکى گەورەى وەک کۆنستانتین گۆرگیۆ کردووە، ناچار بێت بڵێت: ((مرۆڤ تەنیا جارێک جێ ی خۆیەتی پیرۆزبایی لێ بکرێت، ئەویش ئەوکاتەیە کە دەمرێت، جێ ی داخە ئەو تاقە جارەش بۆی نالوێت گوێ ی لەو پیرۆزباییە بێت)). ڕۆمانی (کاتژمێری 25).\nخەریکی نووسینی چەند وتارێکم، لەسەر بابەتمەندییەتی توراسی مسوڵمانان و تێکگیرانیان لەگەڵ پرەنسیپ و بنەما گشتییەکانی قورئان و تیشک خستنە سەر هەندێک لەو بیروباوەڕە خوڕافیانەی کە شەقامی کوردیان پێ گیرۆدەبووە، وەک مەسسی جنۆکەو، کاریگەری جادوو، چاووزارو، شیکردنەوەی توخمەکانی ئەم بابەتانەو، چەندان باس و خواسی دیکەى گرینگى دینى، عەقائیدى، فیکرى، کە نەک تەنها قەیران و ئیشکالییەتێکی گەورەی مەعریفی، لەسەر ئاستی کۆمەڵگە بەرهەمهێناوە، بەڵکو لەسەر ئاستی نوخبەکانیش کەڵەکەیەکی مۆتەکانەى فەراهەمهێناوە! تەنانەت لایەنە پەیوەندیدارو، ڕۆشنبیرەکانیشیان، بەڕێژەیەکی بەرفراوان لەعیشوەى پاشماوەی ئەم کەڵکەڵە کەڵەکەبووە لێوان لێو لە خورافاتە مەلى فیکرو پەنجەکانیان دەجولێنن!\nورووژاندنی گەنگەشەکانی زنجیرە درامای یوسفی ڕاستگۆ بەم دواییانە، بۆ من وەک بەرنامەی (دژە ڕەوتی) کەناڵی جەزیرە وابوو، کە بووە هۆی نانەوەی مشتومڕێکی زۆرى نێو خەڵک. هەر لەفەتوادان و، لکاندنی دراماکە بەبابەتی حەلال و حەرامەوە، تا قسەکردن لەسەر چۆنیەتى دەرکەوتنى پێغەمبەران لەکارە دراماییەکان؟\nئەم مشتومڕە لەسەر تەمسیل دەرهێنان و نواندنى ڕۆلى پێغەمبەران و دەرکەوتنیان لە نێوەندە هونەرییەکان، وا دیارە ئاڵۆزییەکی نامۆو، گەنگەشەیەکی بێهودەی دوای خۆی جێهێشت؟ لەسەر ئاستی فیکری و ڕۆشنبیرییەتی دینی، تا جاڕى فەتواى قەدەغەکردنى دراماکەو، تەنانەت یاساغ بوونی سەیرکردنیشى ڕاگەیاندرا!! ئاخر باش تێنەگەیشتن لە قورئان و، توندڕەوی لە فەرموودە و، مونغەلیق بوون لە عەقڵ و فیکر، ئافەتێکە لە خۆى، (ناى) ژەنینە لە نەفەقى مەتاهات و دەجەلدا!!\nپەیامە پیرۆزەکان، تێکستی گران بەهان، بروسکەی دەقەکانیان ئاراستەی واقیعە نەک بازنەیەکی بۆش و بەتاڵ؟ چونکە زانینی واقیع و هەڵسەنگاندنی بە چەند پێوەرێک کە دیارترینیان ئیلاهییە، دەستپێکی ڕوانین و (اجتهاد)کردنە کەدواتر هەمان ئەو زانین و تەقویمە دەبێتەوە بە مەحەکی تەنزیل بۆ تەوزیفکردنی ڕۆلى دەقەکان. بەڵام تۆ هەر بێیت دەقە ئیلاهییەکان، بخوێنیتەوە وەک ئاوازی بەبەغا، بیانڵێیتەوە، ئەوە تا ڕۆژی دوایی هیچ لەواقیعەکە ناگۆڕێت!!\nمن دەمەوێت لەوەوە دەست پێبکەم، کە ڕۆلی پیاوانی خودا، ڕزگارکردنی گەنج و، کۆمەڵگەکانیانە لەنامۆیی و تەسلیمبوون. لەزەنزانەی سۆزەوە، بەرەو فەیزی ئیلاهی. ئەرکی ئەوان، وەبەرهێنان و داهێنانە، نەک خۆبەستنەوە بەتەقلیدو، خولانەوە لەناو بازنەکانى مێژوو؟؟ دەبێت لەڕوونبینین و موتارەحات، دادمەندو، موتەزین بن دوور لەزێدەڕۆیی و، دیکتاتۆرییەتی، چونکە دیکتاتۆرییەتی ــ ناڵێم ئیسلام، لەبەر ئەوەى خودی ئیسلام پەیامێکی ئاسمانى مرۆڤایەتیە ــ مسوڵمانان دیوێکی دیکەی دیکتاتۆریەتی عەلمانیەتە! هیچ جیاوازیەک لەنێوانیان دانابینم لەزۆر ڕووەوە. بۆیە دەبێت هەردوولا، خوێندن و قەڵەم بکەن بە(نان)!، تا هەموو لایەکمان لێی بەهرەمەندبین، بێ نواندن لە خاڵ و پیتەکان! ئێمە، تا دان بەوە نەنێین کەبەزیوین، لەناوەوە ڕوخاوین، لە تەڵزگەی پیلانگێڕییەتی ڕزگارمان نابێت هەرگیز.\nداخەکەم، کە تێکشکان و، پاشەکشێ و شکستەکانمان، لەسەر ئاستی سیاسی، سەقافی، ئابوری، کۆمەڵایەتی، شارستانییەتی، بەبیرۆکەی پیلان و سەقافەی پیلانگێڕی، پاساو دەدەین کە ئەمەش یەکێکە لەنەکبەتییە هەرە گەورەکانمان.\nئێستا لەزەمەنێکدا، ژیان دەگوزەرێنین، کە بەداخەوە زەمەنی فەتواو، سەقافەی پاڵکەوتن و دەست بەخۆ داشۆڕکردنەوەیە، بێ کارۆکتیڤی عەقڵ و، ملکەچى بۆ مەنتیق.\nفەتواکان، جوولەی عەقڵی خەڵکیان ئیفلیجکردووە! جوانی پەیام و ڕەونەقی ئینسانیەتییان، ووردو خاش کردووە. بۆیە ئێمە، پێویستمان بەچەند دەستگەیەکی مەعریفی و، ڕۆشنبیری، هەیە کەعەقڵییاتی ستراتیجی بەڕێوەی ببات نەک فەتوائی؟! وامان لێهاتووە بۆ چوونەسەر دەستشۆییەک یاخود گوێگرتن لەمۆسیقا، یان سواربوونی ئۆتۆمبیل، یاخود تەماشاکردنی دراماو، نازانم چی و چی پێویستمان بەفەتوا بێت؟؟ ئاخر ئەم باس و شتانە، کەی دین قسەی لەسەر کردووەو، ئارگومێنتی لەسەر هەبووە؟ کەى دین، ڕێ نوێنى داوە بۆ چوونە سەر دەستشۆیى و، شێوەى نانخواردن و، چۆنیەتى پاڵکەوتن و، هێشتنەوە یان تاشینى ڕیش و شەکلى قژو، پۆشینى جل و بەرگ و، گوزەرانى زیندەگیمان؟؟!! هەرگیز تەوجیهاتى بۆ ئەم تایبەتمەندییانە نەداوەو، دیاری نەکردووە بۆ مرۆڤەکان شێوەو ڕەوشى ئەم شتانە. ئەمەى جێهێشتوە بۆ ئەعراف و زەوق و ئازادى تاکەکەسى. دوورو نزیک هیچ پەیوەندیەکى بەئایینەوە نییە. بەدیاردە ئیسلامییەکانیش ناژمێردرێت وەک زۆربە واى لێ حاڵیبوون و، تێگەیشتوون؟؟ بەڵکو ئەمە فەقرى فیکرو، عەقڵە، تۆ بێیت ئیقحامى دین بکەیت لە ووردو درشتى ژیان. ئینجا وەک هەڵسەنگاندنێکیش بۆ کارە هونەرییەکان بەکارى بەیت!! بە بڕواى من، یەکێ لەتاییبەتمەندییە هەرە بنەڕەتییەکانى ئیسلام، سنوردانانە بۆ کاروبارەکانى ژیان، بەملکەچکردن بۆ تەجرەبەو، ئەزموونى مرۆڤەکان بۆ بەڕێوەبردنى ڕەوش و هەڵسوراندنى کاروبارەکانیان. ئەم تایبەتمەندییەش لە ڕووداوى متربەکردنى دارخورماکانى مەدینە سەرچاوەى گرتووە. ڕووداوێکى بەناوبانگە وەک لەتوراس داهاتووە. ئەگینا لەگەڵ یەکەم کۆنتاکتى عەقڵ و کتێبدا، دەورەکان دابەشکران و، وشەى بخوێنەو، بەدوویا چوون، بوو بەدیارى بۆ گشت مرۆڤەکان.\nکەواتە ئەم دیاردانە، تەدەیونى ڕووالەتى تاکەکەسین، پێویستە مسوڵمان تەرەفوع بکات لەسەر ئەم دیاردانە. چونکە پەیامی دین، جوانی و، خۆشەویستییە بەمانا فراوانە کەونییەکەی. هیدایەت و ڕەحمەت و ڕێنوماییە، بەرەو مەزنی و تەعالیبوون. بەرەو بەخشندەیى و تەجەللای خودایی و، بەحرى عیرفان.\nخەفەتى پڕ تراژیدیا ئەوەیە، تێزی دکتۆرا لەسەر ئادابی دەستشۆیی و ئەحکامی چوونە حەمام یان ئەحکامى حەشەرات بنووسرێت؟! بێ هودە، ئەم هەموو تاقاتە جوانە بەهەدەر بڕوات؟ ئەم شریخەو هەڵەشەو، خووە نەپساوەی کە پێ ی گرفتارو ئالودەن، بۆ ئەو جەنگە بەناهەق ڕاگەیەنراوە دەگەڕێتەوە، کە لەنێوان خوداو عەقڵ، فەراهەم هاتووەو، هەمیشە، ڕێکلامی بۆ دەکرێت!! هەروەها بۆ ئەو قودسییەتە ناتەندروستەی دراوەتە پاڵ مێژووی مسوڵمانان و، توراسەکەیان، لە فیکرو، مەزهەب و، ڕێبازە جیاجیاکان دەگەڕێتەوە. ئەو توراسەى، سەرەراى ئیجابیاتەکانى، لە سەلبیات و، نابارى و، خوارى و خورافاتیش کە بەدەر نییە! جا گەر شەرم بمانگرێت لە بەیان و باسکردنى سەلبییاتەکان، نەعامە ئاسا ـ کاتێ ملى ژێر لم دەخا ـ هەڵسوکەوتیان لەتەک دابکەین، ئەوە ناتوانین فیکرى بەرهەمدارو، عەقڵییەتى موستەنیر فەراهەم بێنین.\nفاکتەری بنەڕەتی و، هۆکاری هەرە سەرەکی پارچە پارچە بوونی ئیسلام و، دابەشبوونی مسوڵمانان، بەسەر چەند تیرەو تاقم و گروپ و ئایدیاو، مەزهەبێک، بۆ ئیسلامی تەقلیدی، ئیسلامی توراسی، ئیسلامی تاریخی، (ئیسلامی سیاسی)، ئیسلامی شیعى، سوننی، سۆفى، سەلەفى، بە پەراوێز خستنی ئیسلامی عەقلانى، قورئانى و، قووڵنەبوونەوە لە چەمک و، ڕوداوو، ڕاستییە ونبووەکانى ناوى دەگەڕێتەوە. وەک ئازادی ڕەها لە بیرو باوەڕِو، دواخستنی دادگای کەسەکان، بۆ بڕیاری یەکلاکەرەوە لە مەحکەمەی دادگای ئیلاهی لەسەر ئایدیاکانیان.\nدداننان بەڕووگەکانی دیکە، یەکێکی دیکەیە لە حەقیقەتە ونبووەکانی ناو قورئان ((ولئِنْ أَتیْتَ الژِینَ اُوتُوا الْکِتَابَ بِکُلِ ێیەٍ مَا تَبِعُوا قِبْلتَکَ ومَا أنْتَ بِتَابِعٍ قِبْلتَهُمْ ومَا بَعْچُهُمْ بِتَابِعٍ قِبْلە بَعْچ)) ئەمە ئیقراری قیبلەکانەو، ڕەتکردنەوەی قەولەبەو، سنوردانانە بۆ بزوتنەوە ئیکڕاهییەکان لەسەر ئازادى بیروڕا. ئینجا بۆ ڕێگرتن لە گوتاری من لەسەر حەقم! من حەقم! حەق تەنها لای منە، دروشمی ((وإِنَا أوْ إِیَاکُمْ لعَلى هُدىً أوْ فِی چلالٍ مُبِینٍ))مان هەیە، کە بەربەستە لە بەردەم رێکلام کردن بۆ تەکامول و عەدالەتی موتڵەق!\nهەروەها بۆ ڕاهێنانی فیکرو، پرۆگرامکردنى سلوکییات ئایەتى ((کژلِکَ زَیّنَا لِکُلِ اُمَەٍ عَمَلهُمْ)) وەسیەتە، کە تەربیەتێکی رۆحانی یەکانگیرو تۆلێرانسێکی گشتگیرە بۆ تۆخکردنەوەی ئاوازی ((فَاسْتبِقوا الخَیْرَات)) بەناخەکان، کە ئەمەشیان مەرجی فرە ڕەنگی و، پێکەوە ژیان و، بەرپاکردنی دادگەرییە بەهەموو پێوەرەکان.\nلێرەوە، هەزم کردنی ڕوانین و، خوێندنەوەی تێرمە فیکریەکان، دەبێتە ئەرکی رۆشنبیران و، ئەقڵمەندان.\nبەڵام بوون بە(ئامانج!) لەسەر ئەو ڕاوبۆچوونانە، کە بەرهەم و ئەزموونی تەمەنێکى پڕ لە شەونخونى خوێندنەوەیە، بۆ کەسێ بیەوێت دروشمی چاکسازی، ریفۆرمی ئایینی، بکاتە بەرنامەو نەخشەى ژیان، سەیرە! لەسەرى بکەن بە هات و هاوار! ئێمە، پێویستمان بە جیاکردنەوەی دین، بژارکردنی سرووش، لە توراسی مسوڵمانان و مێژووی ئەو توراسە هەیە.\nئەو مێژووەى، وەک هەر مێژووێکی دیکەی گەلان، قابیلی گۆڕان و ڕەخنە لێگرتن و هەڵکشان و داکشان و عەوامیلە بیئیەکانە.\nبە بیرمە لە ڕابردوودا، کەسایەتییە سیاسییەکان، شەقامی کوردیان بە ڕاو سەرنجە سەرسوڕهێنەرەکان دەورووژاند، بەدەرچوون لەعورفی مەئلوف! لەسەر ئاستی فیکری، سیاسی، سەقافی. بەڵام، ئیمڕۆ شێخ و مەلاکانمان لەگەڵ ڕێزو تەقدیرم بۆ هەر هەموویان بوونەتە ئەستێرەی ساحەکەو، شەقامی کوردیان بە(گەردەلوول)ی فەتواکان ورووژاندووە! لەسەر مینبەرو کەناڵە ئاسمانییەکان، فەتوای ئامادەکراو، لەسەر سیاسەت، ئابوری، (ئیعجاز)ی عیلمی، ئینجازاتی پزیشکی!، ڕاگەیاندن تد... پەخشدەکەن، سەدان و هەزاران (حلول)یان بۆ ووردو درشتی ژیانمان پێیە!! کۆمەڵگەی ئێمەش، زیڕی فەتواو، خووگرتووی پاڵکەوتن و گیرۆدەی ئەم دەردە کوشندەیەن. لەوێوە پێناسەو ڕاڤەی دین وەردەگرێت. هەر لەوێوەش فۆڕمی فەتوا، بەرگێگی موقەدەس بەبەرخۆی دادەکات. کە ئاشکرایە ئەم فۆرمە و تێگەیشتنانە مەفهومی موقەدەس نین، تا بەرگی قودسییەت بوونی بەبەردا بکرێت؟؟ ئەوە دەقەکانن، سازو گونجاو، کە زۆربەمان ئیمڕۆ پێچەوانەکەی هەڵسوکەوت دەکەین هەر لە ئیمان و، عەقیدەوە، ڕابگرە، تا شەریعەت و سلوکییات.\nبۆ مەسەلەى تەقدیسبوونى توراس و، ئاکامەکانى و، ڕەخنەگرتن لە بیرو بۆچوونە مێژووییەکان، لە جەهل پیشەییدا، دا بەکورتى تیشکمان خستۆتە سەر ئەم مەسەلەیە. لە ئایندەدا گەر تەمەن بوارى داین بەتێرو تەسەل بۆى دەگەڕێینەوە.\nگوتمان، ئێستا موفتییەکان بوونەتە ئەستێرەی ساحەکە! بۆ وێنە گەر سەرنجى شێخ موحەمەد حوسێن ئەلفەللاحی، زاناى عێڕاق، بدەین کە بەم دواییانە فەتوای حەڕامکردنی حەج و، عەمرەو، (پێکەنینی!) دەرکرد ئەویش بۆ ماوەیەکی کاتی لەبەر چەند هۆکارو، هەبوونی ڕووداوگەلێک، کە دیارترینیان داگیرکردنی خاکی عێڕاقەو، دەست بەسەرکردنی خەڵکەکەیەتى لەلایەن هێزە داگیرکەرەکانی ئەمریکا. کەبووەتە هۆی ئەوەی خەڵکەکە خوێنیان بەهەدەر بڕواو، ناموس و شەڕەفیشیان ئەتک بکرێت؟! سەربەسەر نێت دابگرە، لەوێدا وێنەى بەرگى پەرتووکێک بەناوى (موعادەلە سفرییە) تێبینى دەکەیت، کە فەتواکەى لە خۆگرتووە. ئەم فەتوایە بووەتە مایەی ڕەخنەو ناڕەزاییەکى زۆرى شەقامی عێڕاقى، بەتایبەت (زانکۆی ئەزهەر)، کە داخى گرانم، پۆلێک لە شێخ و زاناکانى ئەم زانکۆیەش، ئالودەى ئەم ئافەتەن و بەتوندى گیرۆدەین، بەدەرکردنی چەندان فەتاوای سەیرو سەرسوڕهێنەر لەبوارە جیاجیاکان، کە مرۆڤ قێز لەسەرد و باسکردنیان دەکا. بۆیە بەنمونەش ئارەزووی گێڕانەوەیان ناکەم. ئاخر ئەم فەتوایەو، نمونەی چەندان فەتاوای دیکە کە زاناو شێخەکان، لە تەواوی جیهانی ئیسلامی (بەتایبەت مەملەکەتى ئال سعود!) گیرۆدەی خوڕافاتین، جگە لەجمودی فیکرو، قووڵنەبوونەوە لە دەق و بەکارنەهێنانی عەقڵ و، ئالییەتەکانی دەستەبەرنەکردنی بەرژەوەندیەکان، چیتری لێ دەخوێندرێتەوە؟! ئێمە خۆمان کردۆتە نوێنەری خودا لەسەر زەوی، لەجیاتى ئەو بڕیار دەدەین. بەفەتوا هەڕەمەکییەکان ووردو درشتى ژیانمان دەپێوین. حەڵاڵ و حەرام کە مافی ڕەهای خودایە، موفتییەکان (نوێنەران)، ئەو مافەیان زەوت کردووەو، مۆنۆپۆلیان کردووە.\nئەم قەهرە قووڵە! وای لەکەسایەتییەکی بەتوانای وەک تورکی ئەلحەمەد کردووە، لەیەکێ لە ڕۆمانەکانیدا ئەوە بدرکێنێت: ((مسکین أنت یا الله! دائماً نحملک ما نقوم به من أخگاو)) بەڵێ، ئەلحەمەد موعاناتى هەیە کاتێ دەڵێت: (لات و مەلول، لێقەوماو خودا! ئەو هەڵانەی دەیکەین بەردەوام ئەیخەینە ئەستۆت)؟؟\nگوتم، دەبێت فەرزی دین بکرێت لەئەزموونی مێژوو، توراس و، بەرهەمە فیکریەکان. چونکە بەرهەمەکان، بە فەرموودەکانیشەوە، پلاتفۆرمى دەقە باڵاکان و، مۆتیڤى سلوک و، هەوێنى حاشییەى نەگۆرو، هامیشە بەپیرۆز زانراوەکانن! جا ئەم حاڵەتە بەرلەوەی تەعەسوبى مەزهەبى، فیکرى، یان حیزبى، فەراهەمبێنێت، کە فەراهەم هاتووە وەک ڕوون و دیارە. دەبێت سەرجەم بەرهەمە فیکریەکان لە بێژینگى تێکستى مەزن بدرێن. حەواشییەکان، یەکانگیر بن لەگەڵ بنەما گشتییەکانى. تاکە دیسپلینیش بۆ لە قالبدانی هەڵسوکەوتى پێغەمبەرو یارو یاوەرانی و شوێنکەوتووانی (کە کۆی تاریخ و سەرجەم توراسی مسوڵمانان پێک دێنێت) تەعالیمەکانی ئەو کتێبەن. بۆ پراکتیککردنی دروشم و تەعالیمەکانیش، هەڵسوکەوتی پێغەمبەر، نمونەی بەرجەستەکراوی سرووتەکانى ئەم کتێبە پیرۆزەن.\nکارکردن بۆ ریفۆرمی ئایینی و، تێخوێندنەوەی نوێ بۆ فۆرمە بەسەرچووەکان، پێویستی بەچەند دەستگەیەکی مەعریفی و، ئەکادیمی هەیە، کە ئێستا قەیرانیبوونی وەها دەستگەیەک، خۆى بووەتە خەمێک، خەمێکی گەورە، لەسەر ئاستى مەعریفى، فەلسەفى، دینى. دەستگەیەک کە بیرمەندو، عەقڵییاتی ستراتیجی، بەڕێوەى ببات. نەک عەقڵییاتی سەتحى فەتوائی، وەک مەلۆتکەى مردوو بۆ عەقڵێکى هولامى کە خورافەت خواردبێتى وایە؟! ئەم عەقڵییەتە، (ناى) ناو دەیجوورەکانە، کە لەنەفەقى دەجەلدا دەژەنرێت. ئەمەش هەنگاونانە بەرەو دوواوە. بەرەو مەتاهات! کە خۆى لە ئیفلیجبوونى عەقڵ و بەندکردنى فیکر دەبینێتەوە.\nئێمە پێویستمان بەوان بیرمەندانەیە، کە لەڕخنەگرتن سڵ ناکەنەوە. بوێرانە شەن و کەوی (ئایکۆنە) بایکۆت کراوەکان دەکەن. با ئەم قابلیەت و جورئەتە (رۆحییەتی ڕەخنەگرتنە)، بکەینە هەوێنی دیدی نوێی دونیا بینیمان. ڕێگە نەدەین (دین) لەکایەی خۆی دەرچێت. چونکە هەرکاتێک (دین) لەکایەی خۆی دەرچوو، تێکەڵ بەفەزایەکی ناتەندروست دەبێت. ڕەنگدار دەبێت بەعورف و عادات و تەقالید. ئەمەش زوڵمە لەخودی دین. بۆیە دەبێت زادەی بیرو، دیدگای تێڕوانینەکانمان، نەکەینە مەحەک بۆ لەقالبدانی خەڵک و بەخشینی فۆڕمی گران، کێ بۆ بەهەشت و کێ بۆ دۆڕان؟! ئەمە هاویبوونە! بۆیە دەبینین ئاین، ئەوەندەی بەدونیای مێژوو، دابونەریت و، دەرهاوێشتەکانی تەنراوە، چارەگی ئەوەندە بە سرووش، نەتەنراوە؟\nجمودی فیکری فەتواکان، لەکۆپی کردنەوەى بەردەوام دان! پڕ ناسۆرترین مەینەتی فەتواکانیش ئەوەیە، کە هێشتا بەرگوێمان نەکەوتووەو، گوێمان لێی نەبووە، کە مووی سەر (سپی) دەکات! گەر قەدەر ڕێگەى دا، پێیان ئاشنا دەبین، جا یان هۆن هۆن ئەسرین دەڕێژین، یان بەحەسرەتەوە دەکەنین!! تۆ کە لەسەر چەند بابەتێکی کۆن و، چەقبەستوو، تێخوێندنەوەکانت بنیاتناوە، سەرچاوەی ئیجتیهادو، ئیلهامی بەسیڕەت و، تێڕوانینەکانت لەوێ، لەقسەی پێشینان و تەفسیراتی بەسەرچوو، ئەحکامە شەرعیەکان، لە تێکستە مێژووییەکان (سیرەو فیقە) وەردەگریت، بەرهەمەکەی هەر ئەوە دەبێت کە دەیبیسین و، دەیبینین و، دەیخوێنینەوە لەفەتوا سەرسورهێنەرەکان!! بەبڕوای من، تا گوتاری دەستگە ئاینییەکان مەحەک بێت، ئەبجەدییاتی گوتار، کامە حەق و، کامەیە باتڵ، ئەوان دیاریی بکەن، پێناسەیەک لەم نێوەندەدا بۆ چەمکی حەق نامێنێتەوە؟ چونکە مافناس و حەقناس، هەر خۆیانن. هەر بەوانیش حەق دەناسرێت. کەواتە حەق مەحەک نییە بۆ ناسینى ئەوان و، هەڵبژاردنیان؟؟\nبەسە ئیتر، باچیتر ئیسلام، لەگۆشە نیگایەک و قالبێکی دیاریکراو، مەلاس نەدەین. چونکە مەقاسیدەکانى ئیسلام، لەوە گەورەترن کە لەبارەیانەوە دوان دەکەین. ئیسلام، خۆی لەدادگەری و کەڕەم و، دلسۆزی و، سدق و، وەفاو، سەماحەت (تۆلێَرانس) و، ئاشتى دەبینێتەوە، کە گشتیان بەهای بەرزو پیرۆزن. بەڵام زنجیرە هەڵەیەک کۆمەڵە هەڵەیەک بەدوای خۆی دادەهێنێت. تاوانیش تاوانى ئەو کەسە نییە کە لەکۆندا شتێکى گوتووە. بەڵکو تاوان، تاوانى ئەو کەسەیە کە تەبەننى ئەمان فەتواو بۆچوونە دیاریکراوانە دەکات، کە لەزروفێکى دیاریکراو، مێژووێکى دیاریکراودا، فەراهەم هاتوون!!، گەنگەشەى ڕا کۆنەکانى فوقەهاو، فەتواى موفتییە نوێکان و، ڕەخنەلێگرتنیان، دەرچوون نییە لە دین. یاخود ڕەخنەگرتن بێت لە خودى دین! یان کێماسیکردن بێت بەرامبەریان هەرگیز. چونکە شرۆڤەو ڕایە کۆنەکان، بەتێخوێندنەوە نوێکانیشەوە، زادەی بیرن، موقەدەس نین، تا ڕەخنەیان لێ نەگیرێت، بەڵکو قابیلی گۆڕان و، قسە لەسەرکردنن.\nئێمە دەبێت تیشک بخەینە سەر ڕاو، برینەکان، بێ گوێدان بەهات و هاوار!! حەقائیقەکان وەک خۆیان چۆنە ئاوا ڕایبگەیەنین، تا نەوەکانمان بەهەڵە پەروەردەو، چەواشە نەکرێن بەناوی دینەوە. ئێمە لەمێژە موبتەلاین، بەسەرپێچیکردن لەوان تەعالیم و ڕەهەندە خوداییانە. کە باجێکى فیکرى قورسە! بۆ نەوە داهاتووەکانمان.\nزەروورە بۆ ئێمە بەوپەڕی ئازادی و دادپەروەرى، باسی سەلبیاتەکانی ناو ئەو مێژووە بکەین. بۆ گەنج و لاوەکان، دیاری بکەین، تا بەرگی قودسییەت ڕاماڵین لەناو دڵ و مێشکیان، بەرامبەر بەهەڵسوکەوتی تاکەکەسى. پێیان بڵێین، ئەوانیش مرۆڤن، هەڵە دەکەن و، پیرۆز نین. باسی هۆکارەکانی لادانی سیاسی و، فیکریان بۆ بکەین، بەوپەڕی سەربەستی و، دادگەری، تا بزانن، چۆن مامەڵە لەگەڵ چمک و، فۆرمی پێناسەکان و، فایلە بایکۆت کراوەکان دابکەن.\nپێیان ڕابگەیەنین، بتێک!، کە لەسەدەى سێیەمى هیجرییەوە، دروستكراوه، ئێستا لەناو مێشکی مسوڵماناندا قودسییەتى وەرگرتووە. دەبێت بایکۆت بکرێت و، نابوت. لە پاشان تێکبشکێنرێت بەرلەوەی لەناو کەللەی نەوە داهاتووەکانماندا سازبکرێتەوە!!!\nئەو بتەى، کە بووە بە وەیل و، تەوق و، بەڵا بۆ گەردنى ئەوان و، ئێستاش گەردنى ئێمەو، داهاتووش گەردنى نەوەکان!!\nزۆربەی هەرە زۆرى گیرو گرفتی ئەم باس و خواسانە، کێشەى پرسیارە زۆر بەربڵاوو، وەڵامە حازر مێژووەکان، کە لەناو تونێلی توراس و، مێژووی سەر بەدونیای بەسەرچوو دەستەپاچە! لەسەر ئەوەیە، کە کێشەو، پرسیارەکان، ورووژاندنى زۆربەى مەسەلەکان، لەبرى بەکەیاسەت کردن، ملکەچی پرۆسەی بەسیاسیکردن کراون.\nئیدى بتڤان و بت گەلى ناو کایەکان بەردەوام لەسازکردنەوەدان بەناوى جۆراو جۆرەوە دەبێت وەستایانە، ئیبراهیم ئاسا، تێک و پێک بشکێندرێن تاکو لەپەیژەکانى پەرەنما خێراییەکان شۆک دانەمێنین و، لەوە زیاتر نەبینە گەپکەرو گاڵتەجارو دەمەتەقێ ی جیهان!!\nئەرشیفی (سه‌رده‌م عه‌لی)ی نووسەر\nپه‌رله‌مان لە نێوان غیابی روئیا و قەیرانی بوونی دایەلۆگەکان (ڕه‌جم و فره‌ژنی وه‌ك نمونه)


وادەی دابەشکردنی موچە ئاشکرا کرا\nئەندامێکی پەرلەمانی کوردستان ڕایگەیاندوە، سبەینێ دەست بە دابەشکردنی مووچەی مانگی ( ٧ ) ی فەرمانبەران دەکرێت.\nهەرچەندە بڕیار بوو لە سەرەتای ئەم هەفتەوە دەست بەدابەشکردنی مووچەی مانگی ( ٧ ی ٢٠١٩ ) ی فەرمانبەران بکرێت، بەڵام سەرباری چەند ڕۆژێک لە دواکەوتنی لە کاتی دابەشکردنی مووچە وەک مانگەکانی پێشوو چەند ڕۆژێک دابەشکردنی مووچە دوا کەوت.\nسەبارەت بە کاتی دەستپێکردنی دابەشکردنی مووچە بەهجەت سپینداری، ئەندامی لیژنەی دارایی پەرلەمانی کوردستان و پەرلەمانتاری پارتی بە میدیای حزبەکەی ڕاگەیاندوە" سبەی دەست بە دابەشکردنی مووچەی مانگی ٧ی فەرمانبەران دەکرێت".\nڕوونیشی کردەوە" پەیوەندی بە بریکاری وەزارەتی دارایی و ئابوورییەوە کردووە و ئەو پێی ڕاگەیاندووە کە سبەی سێشەممە ( ٨ی ١٠ی ٢٠١٩ )، دەست بە دابەشکردنی مووچەی دیوانی وەزارەتی پێشمەرگە و لیواکان دەکرێت".\nلە بەشێکی تری ووتەکانیدا ئاشکرای کردوە" هەر لەم هەفتەیەدا مووچەی یەکەکانی ( ٧٠ و ٨٠ ) ی پێشمەرگە دابەش دەکرێت".\nبە پێی زانیاریەکانی دەست ( لڤین ) کەوتووە لە رۆژی یەکشەممەی داهاتو ( ١٣ / ١٠ / ٢٠١٩ ) مووچەی وەزارەتەکانی تر دەستپێدەکات، کە بەپێی مانگەکانی پێشو بێت هەریەک لە وەزارەتی پەروەردەو تەندروستی لە پێشینەی وەزارەتەکان دەبن.\n2660 جار بینراوە\nلە سەرەتای هەفتەی داهاتووتر موچەی مانگی 10ی ساڵی 2019 دابەش دەكرێت و یەكەم وەزارەتیش كە موچە وەردەگرێت وەزارەتی پێشمەرگەیە.


پارێزگای هەولێر بڕی بارانبارینی پاییزی ساڵی رابردووی تێپەڕاند – Esta News\nپارێزگای هەولێر بڕی بارانبارینی پاییزی ساڵی رابردووی تێپەڕاند\nبەگوێرەی ئامارەکان، جگە لە پارێزگای هەولێر، لە پارێزگاکانی دیکەی باشووری کوردستان، تاوەکو رۆژی چوارشەممە 22-12-2021، باران بەراورد بە هەمان کاتی ساڵی رابردوو کەمتر باریوە بەڵام لە هەولێر بڕەکە تێپەڕێندراوە.\nرۆژی چوارشەممە، 22-12-2021، فازڵ ئیبراهیم، بەڕێوەبەری کەشناسی هەرێمی کوردستان رایگەیاند، کۆی گشتی بارانی ساڵی رابردوو بەمشێوەیە بووە: هەولێر، 170.6 میلیمەتر، سلێمانی 408.5 میلیمەتر، دهۆک 267.9 میلیمەتر، کەرکووک 103.2 میلیمەتر و پارێزگای هەڵەبجەش 257.8 میلیمەتر.\nرۆژی دووشەممە، 21-12-2021، ئاسۆ کەمال، بەڕێوەبەری کەشناسی سلێمانی، بە تۆڕی میدیایی رووداوی راگەیاند، کەمی بارانبارین بەراورد بە ساڵی رابردوو جێگەی نیگەرانی نییە و گوتی: “جارێ وەرزێکی دوورودرێژمان لەبەردەست ماوە و کاتی بارانبارین زۆر ماوە”.\nبە گوێرەی ئەو ئامارەی کەشناسی هەرێمی کوردستان، کۆی بارانبارینی ئەمساڵ بەراورد بە بارانبارینی ساڵی رابردوو تاوەکو ئەمڕۆ بەمشێوەیەیە-:\nکۆی بارانبارینی ئەمساڵ 88.8 میلیمەتر.\nکۆی بارانبارینی ساڵی رابردوو تاوەکو ئەم کاتە 74.5 میلیمەتر.\nبەمەش ئەمساڵ بەراورد بەم رێککەوتە، 14.3 میلیمەتر بارانی زیاتر باریوە.\nکۆی بارانبارینی ئەمساڵ 83.4 میلیمەتر.\nکۆی بارانبارینی ساڵی رابردوو تاوەکو ئەم کاتە 221.5 میلیمەتر.\nبەمەش ئەمساڵ بەراورد بەم رێککەوتە، 138.1 میلیمەتر لە ساڵی رابردوو کەمتر باران باریوە.\nکۆی بارانبارینی ئەمساڵ 37.1 میلیمەتر.\nکۆی بارانبارینی ساڵی رابردوو تاوەکو ئەم کاتە، 83.3 میلیمەتر.\nبەمەش ئەمساڵ بەراورد بەم رێککەوتە، 46.2 میلیمەتر لە ساڵی رابردوو کەمتر باران باریوە.\nکۆی بارانبارینی ئەمساڵ، 21.3 میلیمەتر.\nکۆی بارانبارینی ساڵی رابردوو تاوەکو ئەم کاتە، 39.2 میلیمەتر.\nبەمەش ئەمساڵ بەراورد بەم رێککەوتە، 17.9 میلیمەتر لە ساڵی رابردوو باران کەمتر باریوە.\nکۆی بارانبارینی ئەمساڵ، 105.2 میلیمەتر.\nکۆی بارانبارینی ساڵی رابردوو تاوەکو ئەم کاتە، 120.8 میلیمەتر.\nبەوپێیە ئەمساڵ بەراورد بەم رێککەوتە، 15.6 میلیمەتر لە ساڵی رابردوو کەمتر باریوە.


خۆناسین، جیهان ناسین و مانا بۆ ژیان پەیداکردن و کەسایەتی چێکردن لە پرسیارە ساکارەکانەوە دەست پێدەکا. ئەوەی هەر مندالێک ئیمکان پەیدا دەکات پرسیارەکانی\nلە ناو بنەماڵە، باخچەی منداڵان، مەدرەسە و شوێنی تر بهێنێتە زمان، دەگەڕێتەوە بۆ چەشنی بنەماڵە، کۆمەڵگا و ئەو وڵاتەی کە منداڵ تێیدا گەورە دەبێ.\nمن، نووسەری ئەم دێڕانە، لە شارێکی گچکەی کوردستان لە دایک بووم، لە ناو شار و گوندەکانی خۆمان و لە ناو ئازەری و فارس گەورە بووم، ژیانم لە ناو و دەرەوەی وڵات لە گەڵ منداڵ و لاو و خەڵکانی شوێن شوێنی جیهان وەک شانۆگێڕ، شانۆپێداگۆگ و داڕێژەری سیستەمی فێربوون تێپەڕ بووە. لە شارەکانی کوردستان وەک شانۆگێڕ پێوەندیم لە گەڵ خەڵک و بینەر هەبووە، گوێم بۆ بەسەرهاتی تاک تاکەکانی خەڵک، هونەرمەند و بیرمەندانی وڵاتەکەم شل کردووە. لە بیرم نەچۆتەوە کە بینەرانی شانۆکانی مانگرتن و خودموختاری یانی چی لە شارەکانی شنۆ، مەهاباد، بۆکان، سەقز، سنە چ هەستێکیان بۆ زمانی دایکی خۆیان دەربڕیوە. قسەی مامۆستایەکی سەقزیی لە هاوینی ساڵی ١٣٥٨ پاش چل ساڵ لە گوێچکەمدا دەزرینگێتەوە کە گووتی" یەکەم جارە لە ژیانمدا شانۆ بە زمانی کوردی دەبینم و دەژنەوەم". ئەوەشم لە بیر نەچۆتەوە، کاتێک کە ویستم "انشا" لە سەر شارەکەم بنووسم هیچ سەرچاوەیەک وەک کتێب، گۆوار لە بەر دەستدا نەبوو. ئەوەشم لە بیرنەچۆتەوە کە چۆن لە تەورێز و تاران لە تەمەنی مێرمنداڵیدا سوننی بوون و کوردبوون و وەک ئەوان نەبوون و جیاوازبوون، گرفت بوو. هەمووی ئەم شتە ساکارانە پرسیار دەخوڵقێنن. تۆ کێی، ئەوان کێن، بۆ ئەوان وەک تۆ نیین و بۆ تۆ وەک ئەوان نی؟ هەرکام لە ئێمە بە پێی پلان و بەرنامە نامۆ لە گەڵ خۆمان بارهێندراوین و بنەماڵەکانمان خۆیان بەرهەمی هەمان کۆمەڵگا و سیستەم بوون و ئەوانیش وەک ئێمە لە ناو ناکۆکییەکاندا کەسایەتیان خۆی گرتووە.\nکتێبەکە لەم بەشانە پێکهاتووە: "چوونە ناو باس، ئەدەبیات، پیرۆزی و شانازی، کەسەری شاعیران، خانی و حاجی و هێمن، ڕۆشەنگەر ڕۆشەنگەریی نوخبە، ڕۆشەنگەر و ڕۆشەنگەریی، ئایین و پێناسەی ڕۆشەنگەر، خۆیی بوون، کورد- پارس، ڕۆشەنگەر و مێژوو، ڕۆشەنگەرکوژیی سانترالیزەکردن، حاجی، خانی و خودا، ڕۆشەنگەری ناو ئەفسانەکان، ڕۆشەنگەری سیما خۆشکێن ، ڕۆشەنگەر و ناسنامەی ونبوو، جەغزەکان، بیرەوەرییەکان، کەسایەتی چەند پارچە، کوردستان و دەریا!، ژێرخانی بنکۆڵکراو، خوداکان، پارسەکان، فەلسەفە، فەلسەفەبافی، دین، دیکتاتوری نەرم، دین دەوڵەت، سیاسەست، سیاسەت و ئێرانی تۆتالیتێر، سیاسەت و ئایین و دیکتاتۆری ئێران، دایک و بابی سیاسەت، کۆمەڵگای ئایینی و سیاسەت، کەسایەتی، کورد و سیاسەتی گەڕانەوە، پرسیاری گرنگ"\nکتێبەکە دەکرێ لە ڕێگای ئەم ئادرەسەوە داوا بکرێ ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی. . ٣٠% سی لە سەدی فرۆشی کتێبەکە بۆ منداڵانی بێ سەرپەرەستی ڕۆژهەڵاتی کوردستان تەرخان دەکرێ و سی لە سەد دەدرێتە ئەو ناوەندانەی کتێبەکە دەفرۆشن. کتێبەکە لە ڕێگای پۆستەوە بۆ داواکار دەنێدرێ و بایی ١٠ ئۆیڕۆیە.


حوكمی سیواك كردن لە كاتی وتاری هەینیدا چیە ؟: ماڵپەڕی وەڵامەکان\nنوێژنوێژى هەینىحوكمی سیواك كردن لە كاتی وتاری هەینیدا چیە ؟\nسیواككردن لە كاتی وتاری هەینیدا یەكێكە لەو شتانەی سەرقاڵی موسوڵمان دەكات لە گوێگرتن لە وتارەكە، وە گوێگرتنیش لە وتاری هەینیی واجبە، هەبۆیە نابێت. بەڵام ئەگەر كەسێك لە كاتی وتارەكە خەوی هات وبە سیواك كردنەكە خەوەكە پێ تۆراند ئەوا هیچی تێدا نیە بەڵكو دەكرێ پێویستیش بێت چونكە ئەو كارە لە بەرژەوەندی گوێگرتنە لە وتارەكە.\n(الشيخ محمد بن صالح العثيمين رحمه الله)\nئایا لە كاتی وتاری رۆژی هەینیدا كاتێك كە وتاربێژ ناوی پێغەمبەر ئەهێنێت دروستە بۆ گوێگرەكان صەڵاوات لەسەری بدەن؟ ئایا جومعە یەك بانگی هەیە یان دوو بانگ؟ وه ئایا دوو ڕكاتی سوننەت لە پێش جومعەوە هەیە؟ ئایا نوێژى جومعە لەسەر کێ فەرزە؟ وە تاوانى ئەو کەسە چیە کە بە بێ عوزر ناڕوات بۆ نوێژى جومعە؟ ئایا نوێژى سوننەت هەیە لە پێش جومعە و دواى نوێژى جومعە؟ لە ئیسلامدا ڕۆژى هەینى چ تایبەتمەندی و فەزڵێکى پێ دراوە؟\nسەردان: ١,٣٨١ بەش: نوێژى هەینى\nپرسیاری دواترحوکمی زیکری جەماعی چیە لەناو مزگەوتدا؟پرسیاری پێشترمن نوێژد دەكەم و تاوانيش دەكەم، بۆچی نوێژەكەم ڕێگریم لێ ناكات لە تاوان؟


https://1baiser.com بابەت و زمانی گێڕانەوە .. گۆڕانکاریی گەورەی بەسەردا هاتووە |\nHome گشتی فەرهەنگ بابەت و زمانی گێڕانەوە .. گۆڕانکاریی گەورەی بەسەردا هاتووە\n#تەوەرەی_چیرۆک لەگەڵ #ئارام_محەمەد\nبەشی فەرهەنگی ئاژانس لە تەوەرەیەکی تایبەتدا بەشێک لە چیرۆکنووسە گەنجەکان لەسەر پرسی شووناس، خەسڵەت و تایبەتمەندییەکانیان و خاڵە جیاکەرەوەکانیان لە نەوەی پێش خۆیان سەبارەت بە «چیرۆک» دەدوێنێت. لەم گفتوگۆیەدا، ئارام محەمەد، چیرۆکنووس، وەڵامی پرسیارەکان دەداتەوە.\nئارام محەمەد: پێش هه‌ر شتێك ده‌كرێ بڵێم، ئێسته پێوه‌ر و قۆناغه‌كان، به هه‌مان كه‌ره‌سته و مۆدێلی كلاسیك ناخوێنرێنه‌وه. تێكه‌ڵی و ئاڵۆزییه‌ك هه‌یه، ده‌كرێ ناوی بنێین كرانه‌وه. تایبه‌تمه‌ندییه‌كان به ئاسانی ناناسرێنه‌وه و بێگومان ئه‌مه‌یش بێهۆكار نییه. من له‌گه‌ڵ ئه‌م مۆدێله گشتاندن و جیاكارییه كلاسیكییه‌دا نیم. ئه‌مه پێشتر وه‌ك چوارچێوه‌یه‌كی نه‌گۆڕ ته‌ماشا كراوه و هه‌ر چه‌ند ساڵێك ناوێك داتاشراوه. جیاكردنه‌وه‌ی نه‌وه‌كان، درووستكردنی بازنه، دابه‌شكردن و ناولێنان سه‌ر به دنیای ئایديۆلۆژیین. ئه‌مه‌یش جۆرێكه له هه‌وڵدان بۆ دابڕان له دایه‌لۆگ. كرۆكی كاری ئه‌ده‌بیات دژی ئه‌و دابه‌شكاری و ڕێسا دۆگمایانه‌یه. ناكرێ هه‌موو ئه‌ده‌بیاتی سه‌رده‌مێك بخه‌یته ناو یه‌ك چوارچێوه و یه‌ك پێناسه، چونكه پێوه‌ندیی ئه‌ده‌بیات و گۆڕانكارییه كۆمه‌ڵایه‌تی و سیاسییه‌كان ڕاسته‌وانه‌یه. لێره‌وه ده‌بێت، بناغه‌ی بیناكه دابنرێت. دایه‌لۆگی به‌رده‌وام له ئه‌نجام نزیكمان ده‌كاته‌وه. هه‌ر به سروشت بیركردنه‌وه و خه‌یاڵ له دۆخێكی ناجێگردان، یان بڵێین له جوڵه‌دان، كاتێك گشتاندنه‌كه ڕووی دا، جۆرێك له په‌راوێز و فه‌رامۆشكردنی لێ ده‌كه‌وێته‌وه. بۆ ئه‌ده‌بیات هه‌ر جۆره مامه‌ڵه‌كردنێكی ماتماتیكیانه ده‌مانخاته به‌رده‌م شتێك، كه دژ به دایه‌لۆگه. ئه‌م ناكۆكییه‌یش مێژوویه‌كی هه‌یه و به‌رده‌وا‌م به‌ریه‌ككه‌وتنی درووست كردووه له نێوان ناوه‌نده ئه‌كادیمیی و نائه‌كادیمییه‌كان. بۆ ئه‌وه‌ی جۆرایه‌تیی ئه‌ده‌بیاتێكی تایبه‌ت ده‌ربخه‌یت، ده‌بێت له‌گه‌ڵیدا خوێندنه‌وه بۆ دۆخی گشتیی كۆمه‌ڵگا بكه‌یت، ئه‌مه‌یش بۆ دنیای ئێمه، له‌م ئانوساته‌دا كارێكی ئاسان نییه. ئه‌ده‌بیات ئاوێنه‌ی بیر و ئه‌ندێشه‌ی زه‌مه‌نی جیاوازجیاوازه. هاوكێشه‌كان ناجێگیرن. ئه‌ده‌بی گێڕانه‌وه به گشتی و چیرۆك به تایبه‌تی، پڕۆژه‌یه‌كی ته‌واونه‌كراوه، له هه‌ر سه‌رده‌مێك به جۆرێك خۆی ته‌واو ده‌كات. ده‌كرێت بڵێین چیرۆكی كوردی له سه‌رده‌می (ڕوانگه)، جیاوازه له هیی ڕۆژگاری (گۆڤاری گه‌لاوێژ). چیرۆكی ساڵانی هه‌شتا، تا ڕاپه‌ڕین شتی جیاوازجیاواز بووه و ئه‌ده‌بی به‌ره‌نگاری ئاماده‌ییه‌كی كارای هه‌بووه. ئه‌م جوڵه‌یه بۆ پاش ڕاپه‌ڕین هه‌ندێ گۆڕانكاریی تێدا ده‌ركه‌وت. سه‌ره‌تای ساڵانی په‌نجا (گۆران)ی شاعیر چه‌ند چیرۆكێك له ئینگلیزییه‌وه وه‌رده‌گێڕێت و بڵاو ده‌كاته‌وه. (فه‌رهاد شاكه‌لی) پێی وایه ئه‌مه ده‌نگدانه‌وه و كاریگه‌ریی درووست كردووه. هه‌روه‌ها سه‌ره‌تای ساڵانی هه‌شتا، (عه‌زیز گه‌ردی و قوتابییه‌كانی) پێنج ژماره‌ی گۆڤاری (ئه‌ده‌بی بێگانان)، كه تایبه‌ت بووه به چیرۆكی وه‌رگێڕدراو، بڵاو ده‌كه‌نه‌وه. ئه‌مه‌یش كاریگه‌ریی دەبێت و پرسیار دەورووژێنێت. دواتر جۆرێك له به‌راوردكاریی ئه‌ده‌بی دێته كایه‌وه و جوڵه‌یه‌ك له ڕه‌وتی چیرۆك درووست ده‌بێت. ئینجا بڕوانە، ئه‌گه‌ر ئه‌وكات ئه‌ده‌بیاتی ئێمه زیاتر له‌ژێر كاریگه‌ریی ئه‌ده‌بی فارسی، عه‌ره‌بی و ڕوسی بووبێت، ئێستا له‌ژێر كاریگه‌ریی ئه‌ده‌بیاتی هه‌موو جیهاندایه. هۆكاره‌كانی ده‌ستپێڕاگه‌یشتن به ستایل و زانیارییه‌كان زۆر و ئاسانترن. شه‌پۆلی به‌رفراوانی وه‌رگێڕان و بچووكبوونه‌وه‌ی دنیا به هۆی ته‌كنه‌لۆجیاوه، دیارترینی هۆكاره‌كانن. وه‌ك ده‌بینین، ئه‌وكات هاوشانی گۆڕانكارییه سیاسی و كۆمه‌ڵایه‌تییه‌كان، ئه‌ده‌بیش فۆڕم و تایبه‌تمه‌ندیی وه‌رگرتووه و بووه‌ته به‌شێك له چوارچێوه گشتییه‌كه. به‌ڵام وه‌ك گوتم، ئێستا شته‌كان جیاوازترن. گۆڕانكارییه‌كان هه‌مه‌جۆر، خێرا و به‌رده‌وامن، بۆیه هه‌مان كاردانه‌وه له‌ناو ئه‌ده‌بیاتیشدا هه‌یه. ڕه‌نگه به تێپه‌ڕینی كات، ورده‌كارییه‌كان باشتر ڕوون ببنه‌وه. ئه‌و تارمایی و ئاڵۆزییه چاكتر هه‌ستی پێ بكرێت. له‌م كاته‌دا باشتره باس له زمان بكه‌ین، چونكه ئه‌وه زمانه كۆی پڕۆسەسكه هه‌ڵده‌سووڕێنی. چه‌ندان تیۆریستی گه‌وره‌ی جیهان، له جیاتیی سه‌رقاڵبوون به‌م ورده‌كارییانه، خه‌ریكی كردنه‌وه‌ی ده‌رگه‌ی زیاتر بوون بۆ دایه‌لۆگ. زۆرینه‌یان هه‌موو فۆكسی خۆیان خستووه‌ته سه‌ر شیكردنه‌وه و شڕۆڤه‌ی زمان، پاشان له‌وێوه په‌ڕیونه‌ته‌وه سه‌ر ورده‌كارییه‌كانی دیكه‌ی ئه‌ده‌بیات، كه هه‌ر زمان كۆڵه‌كه‌یه‌تی. له ئه‌ده‌بیاتی مۆدێرن، گه‌ڕانه‌وه بۆ ئه‌و پاشخانه فكرییه قووڵه به ئاشكرا دیاره…\nئارام محەمەد: كۆڵه‌كه‌ی سه‌ره‌كیی ئه‌ده‌بیات به گشتی و ئه‌ده‌بیاتی گێڕانه‌وه به تایبه‌تی، زمانه. زمان داپۆشه‌ر و پێكهێنه‌ری هه‌موو تایبه‌تمه‌ندییه گرنگه‌كانی تێكسته. كاتێك شڕۆڤه‌یه‌ك بۆ چیڕۆكێك ده‌خرێته ڕوو، باس له ته‌كنیك، خه‌یاڵ و ڕیتمی گێڕانه‌وه ده‌كرێت، به‌ڵام له بنه‌ڕه‌تدا ئه‌وانه سێبه‌ری جیاوازجیاوازی زمانن. (بارت) له كتێبی (پله‌ی سفری نووسین)دا، ده‌ڵێت:(تێکڕای ئه‌ده‌بیات له فلۆبێره‌وه تا ڕۆژگاری ئه‌مڕۆمان، خۆی له پڕۆبله‌ماتیكی زماندا بینیوه‌ته‌وه.) ئه‌مه ددانپێدانانێكی ڕوونه. هه‌روه‌ها هه‌موو ئه‌و لێكۆڵینه‌وه و وردبوونه‌وانەی بیرمه‌ند و لێكۆڵه‌ران له باره‌ی هاوكێشه‌ی (نووسه‌ر، ده‌ق، خوێنه‌ر)ەوە کردوویانن، به شێوەیەک لە شێوەکان بە زمانەوە پێوەستن. واتە بایەخیان بە لایەنی زمان داوە، بەوەی هەموو ڕەگەزەکان دەگرێتەوە. لای ئێمه، بۆ تێگه‌یشتن له‌م سێ چه‌مكه به‌رده‌وام بێئاگایی و قووڵنەبوونەوە هەستیان پێ کراوە. به مانایه‌كی دیكه ڕه‌خنه‌گری ئێمه نه‌یتوانیوه له ده‌ره‌وه‌ی به‌ها ته‌قلیدی و سونه‌تییه‌كان له‌م سێ چه‌مكه بڕوانێت و گوتار و دایه‌لۆگی پشت ئه‌م سێ چه‌مكه ببینێت. ئه‌مه خۆی كێشه‌یه‌كی گه‌وره‌یه، چونكه ڕوانینمان به‌رانبه‌ر نووسه‌ر، ده‌ق و خوێنه‌ر، ڕوانینێكی باوكانه‌یه و دەستمان بە کۆمەڵێک ڕێساوە گرتووە، كه هیچ به‌هایه‌كیان به هێزی داهێنان و گۆڕانكاری نه‌به‌خشیوه. له كاتی مامه‌ڵه‌كردنی درووست له‌گه‌ڵ زمان به گشتی ده‌كه‌وینه به‌رده‌م تێكستێك، كه لانی كه‌م هه‌ست ده‌كه‌ین به‌ر تێكستێك كه‌وتووین. له‌م دیده‌وه، ده‌كرێ پڕۆبله‌ماتیكی زمان، وه‌ك كێشه‌ی گشتیی ئه‌ده‌بیات بناسێنرێت. (ئه‌دۆرنۆ) پێی وایه ده‌بێت كۆمه‌ڵناس ئاگایییه‌كی ڕه‌خنه‌گرانه‌ی به‌رانبه‌ر كۆمه‌ڵگا هه‌بێت. بۆ ئه‌وانه‌ی خه‌ریكی كاری ئه‌ده‌بیاتن، ده‌كرێ قسه‌كه‌ی ئه‌دۆرنۆ ئاوا لێ بكه‌ین و بڵێین، ئه‌دیب ده‌بێت ئاگایییه‌كی ڕه‌خنه‌گرانه‌ی به‌رانبه‌ر زمان هه‌بێت. بێئاگابوون و فه‌رامۆشكردنی زمان له دنیای ئه‌ده‌بیاتدا، ده‌مانخاته ناو بازنه‌یه‌ك، كه به‌م هۆیه‌وه له دایه‌لۆگ و جیاوازی دوور ده‌كه‌وینه‌وه. له‌م دۆخه‌دا ده‌بێت ڕه‌خنه له زمانی چه‌قبه‌ستوو و سواو بگرین. ئه‌و ئاگاییه ڕه‌خنه‌ییه به‌رانبه‌ر زمان، ده‌رگه‌ی ڕێگه درووسته‌كه‌مان بۆ ده‌كاته‌وه. له‌م ڕێگه‌یه‌وه ئاشنایه‌تییه‌كی فراوانتر درووست ده‌بێت و دایه‌لۆگ گه‌شه ده‌كات. ئه‌ده‌بیات پێویستی به زمانێكه هه‌ڵگری ئێستاتیكا بێت. هه‌ست ده‌كرێت له‌ناو به‌شێكی ئه‌وانه‌ی ئێسته خه‌ریكی ئه‌ده‌بی گێڕانه‌وه‌ن، حه‌ز و مه‌یلی ئه‌وه‌یان هه‌یه، تا له ورده‌كاریی كۆد و قووڵاییی زمان بڕوانن. بێگومان ئه‌وه خاڵێكی ئه‌رێنی و گرنگه. ده‌كرێ ئه‌و مه‌یله به‌رده‌وامیی پێ بدرێت و بگاته ئاستێك، كه جێگه‌ی سه‌رنج بێت. من بۆیه هێنده جه‌خت له‌سه‌ر چه‌مكی زمان ده‌كه‌مه‌وه، چونكه چیرۆك و چیرۆكنووسی كورد، زۆر ده‌گمه‌ن، ده‌نا كێشه‌ی بابه‌تی نه‌بووه، به‌ڵكو كێشه‌ی له گه‌یاندندا هه‌بووه. ئه‌م گرفته‌یش ڕاسته‌وخۆ پێوه‌ندیی به زمانه‌وه هه‌یه. ده‌كرێت به چاوپۆشی له‌و دۆخه، هه‌ندێ گۆڕانكاریی دیار باس بكه‌ین. ده‌كرێ بڵێین، به‌شێكی چیرۆكی ئێستا مۆدێله مۆپاسانییه‌كه‌ی جێ هێشتووه و جۆرێك له تێكه‌ڵی سازاوه و چوارچێوه جێگیره‌كان نه‌ماون. زمان یارییه‌كانی خۆی ده‌كات. چیرۆكنووس له تێكشكاندنی فۆڕمه سونه‌تییه‌كان و زه‌مه‌ن و شێوازی کرۆنۆلۆجی، واتە گێڕانەوەی زنجیرەیی ڕووداو، ده‌ستكراوه‌یه.\nئارام محەمەد: وه‌ك گوتت، بێگومان بۆ ئه‌ده‌بیاتی گێڕانه‌وه، هه‌موو ئه‌و تایبه‌تمه‌ندیانه گرنگن، به‌ڵام هه‌موو ئه‌و تایبه‌تمه‌ندیانه‌یش به ئاستی زمانی گێڕانه‌وه‌وه به‌ندن. تۆ ئه‌گه‌ر بابه‌ت و ته‌كنیك و كه‌ره‌سته‌كانی گێڕانه‌وه‌یه‌كت له‌به‌ر ده‌ست بێت، به‌ڵام نه‌تتوانی له‌ناو ورده‌كارییه‌كانی زماندا ئه‌و نه‌خشه‌یه بسه‌پێنیت، ئه‌وا كاره‌كه وه‌ك پێویست ناگات. كۆشانی به‌رده‌وامی من، بۆ تێگه‌یشتن، تێپه‌ڕاندن و گۆڕانكارییه له‌و زمانه‌ی تێكستی گێڕانه‌وه‌ی پێ ده‌نووسم. هه‌ڵبه‌ت گۆڕانكاری به ئاراسته‌ی قووڵایی و جیاوازی، چونكه هه‌ر له ڕێگه‌ی زمانه‌وه ده‌توانم ته‌كنیك و بابه‌ت به باشی بخه‌مه ناو چوارچێوه‌ی ویستراوه‌وه.\nئارام محەمەد: ئه‌ده‌بیاتی گێڕانه‌وه، وه‌ك تۆڕێكی ئاڵۆزی بابه‌ت، ڕووداو و خه‌یاڵ، چێژ و ماناكانیان دابه‌ش ده‌بن. پێم وایه خوێنه‌ر له لاپه‌ڕه‌ی یه‌كه‌مه‌وه، ده‌توانێت درك به ئاست و ئاراسته‌ی زمانی تێكست بكات. له باره‌ی هۆشیاری و ئاگایی نووسه‌ر به‌رانبه‌ر ورده‌كاریی زمانی گێڕانه‌وه، هه‌ر یه‌كه‌م ڕسته و یه‌كه‌م لاپه‌ڕە ئاماژه‌ی گرنگ ده‌ده‌ن. به‌ركه‌وتن به ئێستاتیكای تێكست، هه‌ر له ڕێگه‌ی زمانی تێكسته‌كه‌وه ده‌بێت. ئه‌گه‌رچی ئه‌م پێوه‌ره به هۆی ئاستی ئاگاییه‌وه له كه‌سێكه‌وه بۆ كه‌سێكی دیكه ده‌گۆڕێت. جۆرایه‌تیی ئاستی خوێنه‌ر له دیاریكردن و جیاكردنه‌وه‌ی تێكستێك له تێكستێكی دیكه بڕیار ده‌دات. هیچ گرنگییه‌ك له‌وه‌دا نییه، ناوێك یان چیرۆكێك پێشنیار بكه‌یت، چونكه دواجار تۆ ڕۆڵی یه‌ك خوێنه‌ر ده‌بینیت، نه‌ك ڕێگه‌نیشانده‌رێك. ئه‌مه خۆی جۆرێكه له بچووكردنه‌وه‌ی ڕووبه‌ر و مه‌یله بۆ بڕیاری ڕه‌ها. من به‌رده‌وام سه‌رنج ده‌ده‌مه نووسینی ئه‌و نووسه‌رانه‌ی، كه گرنگی به زمان ده‌ده‌ن و هه‌ر وشه و ڕسته‌یه‌ك، وه‌ك دیوار له جێگه‌ی پێویست داده‌نێن.\nئارام محەمەد: ده‌كرێ باس له تایبه‌تمه‌ندیی چه‌ند چیرۆكنووسێك بكرێت، به تایبه‌ت ئه‌وانه‌ی خاوه‌نی ڕێچكه‌ی جیاوازن. له‌م ڕێگه‌وه وه‌ك نموونه ده‌توانین باس له هه‌ندێ جیاوازیی زه‌ق بكه‌ین. دیارترین شت ئه‌وه‌یه بابه‌ت و زمانی گێڕانه‌وه گۆڕانكاریی گه‌وره‌ی به‌سه‌ردا هاتووه. ئایدیا، كێشه و دیارده جۆراوجۆره‌كانی كۆمه‌ڵگه‌ی ئه‌م سه‌رده‌مه هاوشانی خواست و ویستی خوێنه‌ران جیاوازن. به‌شێكی چیرۆكنووسانی ئێسته فۆكه‌سیان له‌سه‌ر تێكشكاندنی گێڕانه‌وه‌ی حیكایه‌تییه. بابه‌تی چڕبوونه‌وه‌ی ڕووداو، گرنگیدان به زمان، به‌دواداچوون، سه‌رنج له‌سه‌ر فۆڕمی ڕسته و وشه‌سازی، خاڵبه‌ندی و ڕێنووس، بۆ زۆرێك له‌وانه‌ی ئێسته خه‌ریكی ئه‌ده‌بی گێڕانه‌وه‌ن به ڕوونی دیاره. هه‌روه‌ها جۆره یارییه‌ك له تێكه‌ڵكردنی ڕووداوه‌كان ده‌بینرێت. كاتی خۆی له نێوان ساڵانی حه‌فتا بۆ هه‌شتا، بۆ یه‌كه‌مجار (محه‌مه‌د مه‌ولوود مه‌م)، گۆڕانێكی له فۆڕمی چیرۆكه‌كانیدا كرد و گرێی هێنایه ناو چیرۆكی كوردییه‌وه، به‌ڵام ئێسته ئه‌وه‌یش خه‌ریكه به ته‌واوی ون ده‌بێت. چیرۆك هه‌یه چه‌ند پاژێكه یان بڵێین چه‌ند بیرۆكه‌یه‌كه، هه‌مووی به یه‌كه‌وه وێنه‌یه‌ك ده‌خاته ڕوو. له ڕووی بابه‌ت، فۆڕم و ناوه‌ڕۆك كاریگه‌ریی چیرۆكی مۆدێرن به ڕوونی به چیرۆكی كوردییه‌وه دیاره…\n– ڕۆمانی (سه‌مای سڕبوون)، ساڵی2012/ چاپخانه‌ی هێڤی\n– ڕۆمانی(خه‌وتوو)، ساڵی 2014/ چاپی خانه‌ی ئه‌ربیل\n– ڕۆمانی (مه‌رگی مێژوونووس)، ساڵی 2016/ چاپی ناوه‌ندی ئاوێر\n– كۆمه‌ڵه چیرۆكی(ده‌رگه‌كانیش هیلاكن) ساڵی 2018/ چاپی ناوه‌ندی ئاوێر\n– خەڵاتی (لاوی ساڵ)ی وه‌زاره‌تی ڕۆشنبیری بۆ بواری ڕۆمان/2012\n– خه‌ڵاتی ڤیستیڤاڵی هەتاو بۆ ئەدەبی گەنجان، بۆ چیرۆك /2013\n– خەڵاتی یەكەمی ڤیستیڤاڵی گەلاوێژ بۆ بواری چیرۆك


6/9/2021 02:46 PM\nکرستیانۆ رۆناڵدۆ بۆ هەر بۆ هەر پۆستێکی ئینستاگرام بڕی 1.6 ملیۆن دۆلار وەردەگرێت کە بە گوتەی شارەزایانی تۆڕە کۆمەڵایەتییەکان زیاترین نرخە بۆ رێکلام کردن لە پەیجی کەسانی بەناوبانگدا. رۆناڵدۆ 337 ملیۆن فاڵۆوەری هەیە و ژمارەی فاڵۆوەرەکانی لە هەموو کەسانی بەناوبانگی دیکە زیاترە. دەگوترێ ئەو زانیاریانەی کرستیانۆ لە پەیجەکەیدا سەبارەت بە کاڵا یان خزمەتگوزارییەک پێشکەشی دەکات هۆکارێکە بۆ گرانبوونی نرخی رێکلام لە پەیجەکەیدا.\nرۆناڵدۆ لە 2021دا زیاترین نرخی بۆ رێکلام کردن لە پەیجەکەیدا پێشنیار کرد و ئەوەش بووە هۆی ئەوەی پلەی یەکەمی گرانترینەکانی ناو ئینستاگرام دەستەبەر بکات. ئەو نرخەی رۆنالدۆ بۆ هەر رێکلامێک لە ئینستاگرامدا وەریدەگرێت، 80هەزار دۆلار لەگەڵ کەسی پلە دوو جیاوازی هەیە و ئەو کەسەش «دایان جانسۆن»ـە.\nرۆناڵدۆ پێنج ساڵە پلەی یەکەمی ناو ئەم خشتەیەی لەدەست دایە و تا بەر لەو مۆدێلی بەناوبانگ «کایلی جێنێر» بە ماوەی دوو ساڵ پلەی یەکەم بوو. لەئێستادا لەدوای رۆناڵدۆ و جانسۆن، ئاریانا گراندە، سێلێنا گۆمێز و کایلی جێنێر بە ریز لە پلەکانی دیکەی ئەم خشتەیەدا جێگیر بوون.\nجێی ئاماژەیە لیۆنەل میسی بۆ هەر پۆستێکی ئینستاگرامی 1.2 ملیۆن دۆلار وەردەگرێت و لە پلەی حەوتەمی گرانترینەکانی رێکلام لە ئینستاگرامدایە. یاریزانی بەناوبانگی بەڕازیلی، نیمار، لە پلەی 16ـهەمدا جێگیرە و بۆ هەر پۆستێک 824هەزار دۆلار وەردەگرێت.


واترلۆى ئەردۆگان*: تورکیا پەلامارى سوریە دەداو داگیرى دەکا\n29ى ئاب 2016\nداڤید ل. فیپیس** David L. Phillips\nوەرگیڕانی لە ئینگلیزییەوە: ئاسۆ کەریم\nكاربگێڕیى ئۆباما بێ وچان خۆى لەوە پاراستووە لە ڕووى سەربازییەوە مایەى خۆى لە سوریە بکات. سەرۆک باراک ئۆباما بەپارێزە لەگەڵ بنەواشەو بنەماى پۆترى بارن***: «بیشکێنیت، ئۆباڵ بە ئەستۆى خۆتە». پشتیوانیکردن لە هێرشەکەى تورکیە و داگیرکردنى سوریە دەبێتە هەڵەیەکى ستراتیجى و ویلایەتە یەکگرتووەکانى ئەمریکە دەکاتە کارەکتەرێکى ناوەندى لە شەڕى ئەهلیى سوریەدا.\nجێگرى سەرۆک جۆ بایدن ئەم حەفتەى دوایى [24ى ئاب 2016] بە ئەرکى چاکردنەوەى پێوەندییەکانى ئەمریکە- تورکیە، چووە ئەنقەرە. بەگەیشتنى بۆ ئەوێ، ئەوجار بایدن زانى کە تانک و هێزە تایبەتەکانى تورک لەگەڵ جەنگاوەرەکانى سوپاى سوریەى ئازاد هێرشیان کردووەتە سەر سوریە و جەرابلووسى نزیک سنوورى تورکیەیان کردووەتە ئارمانجى خۆیان.\nبایدن پشتگیریى خۆى بۆ ئۆپەراسیۆنى قەڵغانى فورات دەربڕى و گوتى ئەمریکە پشتیوانیى ئاسمانیى بۆ ئۆپەراسیۆنەکە دابین کردووە. بەهەرحاڵ، شایەدحاڵى بەچاودیتە دەڵێن لە ڕاستیدا یەک بۆمب چییە بە جەرابلووسەوە نەنراوە. هەڵخزانە ناو زەڵکاوى سوریە، نە بە قازانجى ئەمریکەیە و نەدەبوایە لەلایەن تورکیەشەوە بکرێ.\nئۆپەراسیۆنى قەڵغانى فورات، سەروەریى خاکى سوریە پێشێل دەکا. پشتەوانیکردن لە تورکیە، دەبێتە هۆى تێوەگلاندنى ئەمریکا لەم زەوتکردنەى خاکى سوریە لەلایەن تورکیەوە. تورکیا بەرەو باشوور مل دەنێ و هیچ نیازێکى نییە دەست لەو هەرێمە هەڵبگرێ. تورکیە بۆ پاساودانى بوونى هێزەکانى لەوێ، ئەو ناوچەیەى سوریە بە پەناهەندەو ئاوارەکان پڕدەکاتەوە.\nتورکیە کورسییەکى لەسەر مێزى پرۆسەى ئاشتیى لە جنێف گەرەکە. تورکیە دەیەوێ هاوشانى رووسیە و ئەمریکە رابوەستێ. بەبەرچاوگرتنى مێژووى گڵاوى تورکیە لە پشتگیریکردنى ئیسلامگەراکاندا، دانوستان بۆ کۆتاییهێنان بە کێشە و بێشەى سوریە زەحمەتتر دەبێ لە کاتێکدا هێزەکانى تورکیە لە مەیدان و ناو خاکى سوریە دابن.\nکاربگێڕیى ئۆباما چەک و تفاقى شەڕى بە یەکینەکانى پاراستنى گەل (یەپەگە) داوە و لە ئاسمانیشەوە پشتگیرى لێ کردوون، ژمارەى هێزەکانى کوردى سوریە دەگاتە 40,000 شەڕڤان. یەپەگە هاوپەیمانێکى هەرە پشت پێ بەستراوى ئەمریکەیە لە دژى داعش. واشنتۆن دەبێ بەردەوام بێ لە پشتگیریکردنى یەپەگەدا، ئەگەر بیەوێ لە رۆژهەڵاتى ڕووبارى فوراتدا شەڕى داعش بکا.\nئەردۆگان لە هاوکاریى نێوان ئەمریکا و یەپەگە کە ئەو بە گروپێکى تیرۆریستى دادەنێ، نیگەران و هەراسانە. ئەردۆگان دەیەوێ، ئەمریکا لە نێوان تورکیا و یەپەگەدا سەرپشک بێ و یەکێکیان هەڵبژێرێ، بەڵام چەندبارە ئەو داوایە بەڕووى ئەردۆگاندا دادراوەتەوە. کاربگێڕیى ئۆباما دەبێ بەردەوام چاوێکى لەسەر مەبەست و مەرامى تورکیە بێ. ئەردۆگان دەڵێ مەبەستى سەرەکیى ئۆپەراسیۆنى قەڵغانى فورات، شەڕە دژى داعش، بەڵام هەرگیز ئەوە راست نییە.\nئەو ئیسلامییانەى کە تورکیە پشتیوانییان لێ دەکا، لەو بەناو شەڕەى جەرابلووسدا، بەرەو ڕووى داعش نەبوونەوە. پێش هێرشەکە، ئەنقەرە سەودایەکى لەگەڵ داعشدا کردبوو. لە جیاتى ئەوەى داعش بەرەنگارییەک بکا، سوک و ئاسان جەنگاوەرەکانى داعش، جلکوبەرگى سوپاى سوریەى ئازادیان کردەبەر و بگرە جەرابلووس بەبێ تەقە لە داعش «رزگارکرا». بە پێچەوانەى فەلوجەو شەڕوشۆڕەکانى دى کە داعش خەڵکى مەدەنییان وەک قەڵغانى مرۆیى تێدا بەکاردەهێنا، جەرابلووس لە خەڵکى مەدەنى چۆڵ کرا. داعش نەیدەویست خەڵکى مەدەنیى شارەکە، ئەندامە تازەکانى سوپاى سوریەى ئازاد کە جلکى ئەم سوپایەیان کردبووە بەرخۆ بناسنەوە کە پێشتر لە جەنگاوەرە سەختگرەکانى داعش بوون.\nهیچ سەیر نییە، ئەردۆگان و داعش سەودایەکیان لەمابەیندا بووبێ. داعش و پارتى داد و گەشەپێدانى ئەردۆگان، لە بارى ئایدیۆلۆجییەوە دەچنەوە سەر یەک سەرچاوە. هەردووکیان، دوو لقى ئیخوانى موسلیمین-ن. وێڕاى نکوڵیکردنى فەرمى، چیایەک بەڵگە هەیە کە تورکیە لە سەرەتاى 2014ەوە چەک، پارەى بە ئیسلامییەکان لە سوریە داوە و پشتەوانیى لۆجیستیکى لێ کردوون. تورکیە دەستەبەرى داعشى کردووە کە نەوتى داعش بگوازێتەوە و لە بازاڕى نێودەوڵەتى بیفرۆشێتەوە. تا ئێستەش مانگانە نزیکەى 500 جەنگاوەرى ئیسلامى لە رێگەى تورکیەوە دەچنە سوریە.\nبە قسەى ئەردۆگان، ئارمانجى قەڵغانى فورات، یەپەگە و «ئەو گروپە تیرۆریستانەن کە هەڕەشە لە وڵاتەکەمان دەکەن». وەزیرى دەرەوە مەولوود چاووش ئۆغلوو بەڵێنى دا بۆ گەڕاندنەوەى شەڕڤانەکانى کورد بۆ بەرى رۆژهەڵاتى روبارى فورات، تورکیە «هەر شتێک پێویست بێ، دەیکا». تورکیە پلانەکانى خۆى بۆ دانانى ناوچەیەکى ئارام ڕاگەیاند بە درێژایى 90 کیلۆمەتر لە (جەرابلووس)ەوە تا (مەراعى) و بە قوڵایى 40 کیلۆمەتریش شۆڕبێتەوە بۆ ناو ناوچەکانى بندەستى کورد.\nلە ڕاستیدا، تورکیە هەوڵ دەدا پێش بە یەپەگە بگرێ لە دامەزراندنى هەرێمێکى بەسەریەکەوەى کوردى کە ڕۆژاڤا بکاتە واقیعەتێک. ئەردۆگان لەوە دەترسێ کە بوونى ڕۆژاڤا، هانى کوردەکانى تورکیە بدا کە داخوازییەکانى خۆیان بۆ ئۆتۆنۆمییەکى مەزنتر، چڕتر بکەنەوە. دوژمنایەتیکردنى کورد لەلایەن ئەردۆگانەوە، شتێکى نهێنى نییە. ئەردۆگان پێ لەسەر ئەوە دادەگرێ کە یەپەگە و پەکەکە یەک شتن، هەرچەند حکوومەتى ئەمریکا دەڵێ ئەو دووانە لێکجیان.\nشتێکى چاوەڕوانکراو بوو کە تورکیە بیانوى شەڕکردن لەگەڵ داعش بەکاربێنێ بۆ تەکەزکردنە سەر ئۆپەراسیۆنەکانى دژ بە یەپەگە. کاربگێڕیى ئۆباما دەزانێ دنیا چ باسە و چ دەگوزەرێ. کاربەدەستێکى باڵاى پینتاگۆن بە CNNى گوت: «تورکەکان جەرابلووس-یان بەلاوە گرنگ نەبوو تا کوردەکان ویستیان ئەوێ بگرن». نێردراوى تایبەتیى ئۆباما، ماکگۆرک، لەبارەى بەئارمانجگرتنى پەیەدە لەلایەن تورکیەوە، گوتى: «قبوڵکراو نییەو سەرچاوەیەکى نیگەرانیى قووڵە».\nلە سۆنگەى ئەو شاڵاوە فراوانەى داپڵۆسین کە لەپاش کودەتا شکستخواردووەکەى 15ى تەمووزەوە، دەرهەق بە بەرهەڵستکاران دەکرێ، پێوەندییەکانى تورکیە- ئەمریکە تا ئەم دواییە لەسەر ڕۆخى هەڵدێردا بوون، هەنووکە بەهۆى بڕیارى تورکیا بە راوەدونانى هاوپەیمانەکانى ئەمریکە لە سوریا، ئەو پەیوەندییانە ڕووبەڕووى تەحەدیى زێتر دەبنەوە.\nتوركەکان کە تا دێ ئۆقرە و حەجمانیان زێتر لێ هەڵدەگیرێ، پێشوازییان لە ئۆپەراسیۆنى قەڵغانى فورات کرد. ئەو ئۆپەراسیۆنە ڕاستوێژیى بۆ سوپاى تورکیەى پاش کودەتا گێڕایەوە. بە خەڵکى تورکیە ڕاگەیەنرا کە ئەو ئۆپەراسیۆنە دوو دژمنى کردووە بە نیشانە: داعش و یەپەگە/ پەکەکە. لە بەرانبەر کۆتایى ئەو گەمەیە، ئێستە نیگەرانیى تورکەکان لە هەڵکشاندایە. تا کەى هێزەکانى تورکیە لە سوریە دەمێننەوە و چ ئەرکێک لەوێ جێبەجێ دەکەن و چیان دەستدەکەوێ؟\nدەستەواژەى «ڕووداوى لەناکاوى ئۆکتۆبەر» بۆ باسکردن لە پێشهاتێک پێش هەڵبژاردنى سەرۆکایەتیى ویلایەتە یەکگرتووەکانى ئەمریکا بەکار دێ و بە کارى نەیار و ناحەزێکى بیانیی دادەنرێ. ئەمجارە لە مانگى ئابدا، ڕووداوە لەناکاوەکەى ئوکتۆبەر لەگەڵ هێرشەکەى تورکیە بۆ سەر سوریە قەوما.\nئۆباما دەبێ ڕێگەى یارى پێکردن نەدا و وریا بێ. پشتگیریکردنى سەربازى و دیپلۆماتییانەى هێرشەکەى تورکیە و داگیرکردنى سوریە مەتەڵێک دەخولقێنێ و ئەوەى دواى خۆى [ئەو سەرۆکەى دواى ئۆباما دێ] سەروەشێن دەکا. سوریە دەبێتە واترلۆى ئەردۆگان. نابێ داوەڕستى حکوومەتى ئەمریکا بە کەشتیى نوقمبووى تورکیاوە گرێ و شەتەک بدرێ.\nسەیرى ئەم لینکە بکە: http://www.huffingtonpost.com\n* شەڕى واترلۆ لە ساڵى 1815دا لە گوندى واترلۆ نزیک برۆکسل-ى پایتەختى بەلجیکا قەوماوە کە ناپلیۆن بۆناپارتى ئیمپراتۆرى فەرەنسى تێدا خراپ شکاوە. لەودەمەوە، هەر کەسێک بەختى یار نەبێ، ئینگلیزەکان پێى دەڵێن واترلۆى لێ قەوماوە.\n** داڤید فیلیپس: بەڕێوەبەرى پرۆگرامى بنیاتنانى ئاشتى و مافەکان، ئەنستیتۆى زانکۆى کۆلۆمبیا بۆ دیراسەى مافەکانە لە ئەنستیتوى زانکۆى کۆلۆمبیا بۆ دیراسەى مافەکانى مرۆڤ. داڤید فیلیپس ماوەیەک راوێژکارێکى سەرەکى بووە لە وەزارەتى دەرەوەى ئەمریکا لە ماوەى سەرۆکایەتیى هەر یەک لە (کلینتۆن، بۆش، ئۆباما) و شارەزاییەکى زۆرى لەسەر مەسەلەى کورد لە عێراق و تورکیەدا هەیە و چەند جارێک سەردانى هەرێمى کوردستانى کردووە. لە ساڵى ٢٠٠٥دا، باسێکى بەناوى (Power Sharing In Iraq) نووسیوەو منیش ئەم باسەم کرد بە کوردى و لە گۆڤارى (توێژینەوە) بڵاومکردەوە. خەریکى نووسینى کتێبێکە بەناوى:\n*** دەستەواژەیەکى ئەمریکییە. لە هەندێ دوکان و کۆگەى بازرگانیدا، کە پارچەو کەلوپەلى جوانکارى و دیکۆرى ناوەوەو دەرەوەى ماڵى بۆ فرۆشتن داناوە، نابێ (بەکاربەر یان کڕیار) دەستیان لێ بدا و زیانێکیان پێ بگەیەنێ یان هەڵیگرێ و لە دەستى بشکێ، لە بارى وادا ئۆباڵى شکانەکە دەکەوێتە ئەستۆى باباى کڕیار و دەبێ قیمەتەکەى ببژێرێ... ئەو بنەمایە بازرگانییە، لە سیاسەت و کارى سەربازیشدا بەکار دێ. لە لاى خۆشمان لە هەندێ کۆگەدا نووسراوە: (تکایە دەستى لێ مەدە!)\n« ئایا موسڵ، جووڵەیەکى دادێى تورکیایە؟ سووريا و عێراق؛ دواى مووسڵ و ڕەققە چیتر؟ »


له خه‌می نان، له کوێستانه‌وه تا گۆڕستان | Rwmal\nده‌ستپێك ڕاپۆرت له خه‌می نان، له کوێستانه‌وه تا گۆڕستان\nله‌لایه‌ن: rwmal rwmalله به‌رواری: كانونی یه‌كه‌م 27, 2019 له‌به‌شی:: ڕاپۆرتبێ لێدوان\nڕاپۆرت” سەروەت هەڵەبجەیی\nکوێستان ئه‌مجاره‌ش له گه‌ڵ ئازاد و فه‌رهاد دۆستایه‌تی نه‌کرد، ته‌رمی یه‌کێک له مله‌ی ته‌ته‌ی مه‌ریوان دۆزرایه‌وه و ئه‌وی دیکه‌ش چه‌ند ڕۆژ دواتر له شوێنێکی دیکه. ئه‌وان بۆ دابینکردنی بژێوی ژیان ڕوویان له شاخ و کوێستان کردبوو، به‌ڵام ئه‌مجاره بێ گه‌ڕانه‌وه، دوو گه‌نجی ته‌مه‌ن 17 و 14 ساڵ له‌وپه‌ڕی هه‌ژاریدا گیانیان به‌خت کرد.\nچیرۆکی ئازاد و فه‌رهاد:\nڕۆژی هه‌ینی 29 ی سه‌رماوه‌ز پاش سێ ڕۆژ چاوه‌ڕوانی، هه‌واڵی ئه‌وه گه‌یشت که ته‌رمه‌که‌ی فه‌رهاد خۆسره‌وی دۆزراوه‌ته‌وه. دانیشتووانی گوندی نێ سه‌ر به شاری مه‌ریوان ڕۆژی 26 ی سه‌رماوه‌ز له کاتژمێر 5 ی به‌ره‌به‌یاندا هه‌واڵی ونبوونی فه‌رهاد و ئازاد و که‌سانی دیکه‌یان له ناوچه کوێستانی و پڕ له به‌فره‌کان به‌و سه‌رما و سۆڵه‌وه پێ گه‌یشت. فه‌رهاد له شاخی ژاڵانه‌وه به‌ره‌به‌یانی ڕۆژی سێ شه‌ممه به ئه‌سته‌م په‌یوه‌ندیی به که‌سێکی گونده‌که‌یانه‌وه کردبوو و دوای هاوکاریی لێکردبوو. له‌و کاته‌وه خه‌ڵکی گونده‌که به‌ڕێکه‌وتن تا ئه‌وان ڕزگار بکه‌ن. هیوایان به مۆبایله‌کان هه‌بوو، داوایان له کاربه‌ده‌ستانی حکومه‌ت کردبوو له‌و ڕێگایه‌وه شوێنی لێقه‌وماوانیان بۆ بدۆزنه‌وه، به‌ڵام چه‌ند کاتژمێر پاش ئه‌وه‌ش هیچ هیوایه‌ک به مۆبایله‌کانیش نه‌ما. دوایین په‌یوه‌ندی فه‌رهاد له کاتژمێر 10 و 30 خوله‌کی به‌یانیدا بووه. خه‌ڵکی گونده‌که یه‌که‌م جار که‌سێکیان به ناوی حوسێن دۆزییه‌وه، کۆڵبه‌رێکی 35 ساڵه که هێشتا زیندوو بوو. ته‌رمه‌که‌ی ئازاد خۆسره‌وی گه‌نجه ته‌مه‌ن 17 ساڵه‌یه که‌مێک پاش ئه‌وه دۆزرایه‌وه و سێ ڕۆژ دواتر خه‌ڵکی گونده‌که و ئه‌وانه‌ی له شوێنه‌کانی دیکه‌وه بۆ هاوکاری هاتبوون، توانییان ته‌رمه‌که‌ی فه‌رهاد بدۆزنه‌وه. برای بچوکی ئازاد، ئه‌و به‌شێک له جل و به‌رگه‌کانی به برا ته‌مه‌ن 17 ساڵه‌که‌ی دابوو و خۆیشی بۆ هێنانی خه‌ڵک و هاوکاری ئه‌وان ڕووی له گونده‌کانی نزیک کردبوو. له نزیک جاده‌که سه‌رما شکستی پێ هێنابوو تا به‌م جۆره‌ش چیرۆکێکی دڵته‌زێن بۆ ئه‌و بنه‌ماڵه‌که‌ی بخوڵقێت. بنه‌ماڵه‌ی خۆسره‌وی له گوندێ نێ ناسراون، باوکیان کرێکاره و به ئه‌سته‌م بژێوی ژیانی دابین ده‌کات، هه‌ر ئه‌و کێشه و گرفتانه‌ی ژیانیان وایکردبوو که دوو کوڕه گه‌نجه‌که‌ی ڕێگای کوێستان و هات و نه‌هات بۆ کۆڵبه‌ری بگرنه‌به‌ر.\nکۆڵبه‌ری، زامێک به جه‌سته‌ی ڕۆژهه‌ڵاته‌وه:\nهێشتا ئامارێکی ڕاست و درووست له سه‌ر ژماره‌ی کۆڵبه‌رانی ڕۆژهه‌ڵاتی کوردستان بوونی نییه، پیشه‌یه‌ک که مه‌ترسییه‌کی زۆری هه‌یه.\nچالاکوانێکی خه‌ڵکی مه‌ریوان ده‌ڵێت: بێکاری له ڕۆژهه‌ڵاتی کوردستان وایکردووه که ته‌نانه‌ت ئه‌و که‌سانه‌ش که ده‌رچووی زانکۆکانن ڕوو له کۆڵبه‌ری بکه‌ن. له هه‌ندێک ناوچه خه‌ڵک هیچ ئیش و کارێکیان به‌ده‌ر له کۆڵبه‌ری نییه. ئه‌وان هه‌موو مه‌ترسییه‌ک به گیان ده‌کڕن ته‌نیا له سه‌ر ئه‌وه‌ی که خه‌می نانیان هه‌یه. ئه‌گه‌ر سرنجی وێنه‌ی خه‌ڵک له کاتی ناشتنی ته‌رمه‌که‌ی فه‌رهاد و ئازاد خۆسره‌وی بده‌ن، ده‌بینن که که‌مێک نانیان به ده‌سته‌وه‌یه و وا پیشان ده‌ده‌ن که ئێمه بۆ ئه‌و نانه گیانمان له ده‌ست ده‌ده‌ین.\nله ڕۆژهه‌ڵاتی کوردستان و به تایبه‌ت له ناوچه سنورییه‌کان هه‌لی کار به زه‌حمه‌ت ده‌ست ده‌که‌وێت، گرنگی به بواری وه‌به‌رهێنان نه‌دراوه، ته‌نانه‌ت ئه‌و که‌سانه‌ی که له ساڵانی ڕابردووش بۆ دۆزینه‌وه‌ی هه‌لی کار ڕوویان له تاران و شاره‌کانی دیکه‌ی ئێران کردبوو به هۆی هه‌لومه‌رجی تایبه‌تی ئێران و داخرانی کارگه و یه‌که وه‌به‌رهێنه‌ره‌کان دیسانه‌وه ڕوویان له ناوچه‌کانی خۆیان کردووه و به ناچار کۆڵبه‌رییان وه‌ک تاکه ڕێگای دابینکردنی پاروه نانێک بۆ خێزانه‌که‌یان هه‌ڵبژاردووه. که‌چی ماوه ماوه‌ش یان گیانیان لێ ده‌ستێنن یان به ڕووداوی سرووشتی له ناوچه کوێستانییه‌کان گیان له ده‌ست ده‌ده‌ن، وه‌ک ئه‌وه‌ی که بۆ ئازاد و فه‌رهاد خۆسره‌وی بینرا.\nبه‌رپرسانی حکومه‌تی ئێران بیانه‌وێت یان نه، ده‌بێت بزانن که ڕه‌وشی دژواری ئابوری خه‌ڵکی ڕۆژهه‌ڵاتی کوردستانی به‌ره‌و کۆڵبه‌ری هانداوه، ئه‌مه بووه‌ته تاکه ڕێگای هیوای ئه‌وان به ژیان. ئه‌گه‌رچی حکومه‌ت له ساڵانی ڕابردوو به تایبه‌ت له سه‌رده‌می کابینه‌که‌ی حه‌سه‌ن ڕۆحانی به‌ڵێنی ڕێکخستنی دۆخی کۆڵبه‌ره‌کان و ته‌نانه‌ت دابینکردنی بیمه‌ی کۆمه‌ڵایه‌تی بۆ ئه‌وان ده‌دا به‌ڵام هیچ له‌و به‌ڵێنانه نه‌بووه‌ته کردار و نایانه‌وێت کۆڵبه‌ری به فه‌رمی بناسن. بێ ئاگا له‌وه‌ی که برسێتی ئه‌و خه‌ڵکه‌ی به‌ره‌و کۆڵبه‌ری بردووه، له هه‌ندێک شوێن ده‌بینین که ته‌نانه‌ت ژنانیش کۆڵبه‌ری ده‌که‌ن، به واتایه‌کی دیکه هێنده دۆخی ژیانیان پڕ کێشه و گرفته که پیاوان به ته‌نیایی توانای دابینکردنی بژێوی ژیانیان نییه و ژنه‌کانیش قۆڵی هاوکارییان بۆ خێزانه‌کانیان هه‌ڵماڵیوه.\nکێ ده‌زانێت شاخه سپی پۆشه‌کانی کوردستان چه‌نده به‌رامبه‌ر به ڕۆڵه‌کانی کورد بێ به‌زه‌یی بووه. بۆ کۆڵبه‌ره‌کان ئه‌و شاخانه بوونه‌ته دێوه‌زمه‌ی مه‌رگ و له‌ناوچوون. هۆی ئه‌م بێ به‌زه‌ییه‌ش بۆ هه‌ژاری و نادادپه‌روه‌ری ده‌گه‌ڕێته‌وه./.\nپەیامی پیرۆزبایی سەرۆکی حکوومەتی هەرێمی کوردستان بۆ یەکێتی نیشتمانی کوردستان\nئەسعەد عەلی، ڕۆژنامەنوس و پێشکەشکار کۆچی دوایی کرد


تەندروستی هەرێم؛ ئامارێكی نوێی بڵاوكردەوە - تۆڕی میدیایی خەڵک\nوەزارەتی تەندروستی هەرێم ئاشكرای دەكات ، كە لە 24 كاتژمێری ڕابردوودا 157 حاڵەتی تووشبوون بە كۆرۆنا تۆماركراوە و 1 كەسیش گیانیان لەدەستداوە و 55 كەسیش چاكبوونەتەوە.\nوەزارەتی تەندروستی حكومەتی هەرێم لە ڕاگەیەنراوێكدا ئاماژەی بەوەكردووە ، 5877 پشكنین ئەنجام دراوە و دەركەوتووە لە هەولێر 79 كەس و سلێمانی 24 كەس و لە گەرمیان 3 كەس و دهۆك 51 كەس تووشی كۆرۆنا بوون.\nئاشكراشی كردووە، كە 55 كەس چاكبوونەوە و 1 كەسیش گیانیان لەدەستداوە كۆی گشتی مردن بە كۆرۆنا گەیشتە 3508 كەس .\n25 کانونی دووهەم 2021 4.11 pm\nوەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 94 حاڵەتی تووشبوون بە كۆرۆنا تۆماركراوە و 1…


حالەتەکانی جیابوونەوە -\nکاتێك دایك وباوك جیادەبنەوە منداڵ مافی ئەوەی هەیە کە پەیوەندیەکی نزیك و پارێزراو لەگەڵ هەر یەکە لە دایك وباوکەکە بمێنێتەوە. لەکاتی جیابوونەوەدا دەبێ دایك وباوکەکە پێکەوە لەسەر سەرپەرشتی. شوێنی نیشتەجێ بوونی، مافی بینینی و نەفەقەی منداڵەکە رێکبکەون\nسەبارەت بە بابەتی جیابوونەوە زانیاری و پشتیوانی زۆر بە زمانی ئینگلیزی بەدەست دەهێنیت .لە ماڵپەڕی یارمەتی بۆ جیابوونەوە.فی (Apuaeroon.fi)\nدایك وباوکەکە دەبێ یەكلایی بکەنەوە، کە ئایا هەردووکیان هێشتا سەرپەرشتکاری منداڵەکەن و منداڵەکە لەلای کامیان دەژی. منداڵ مافی هەیە هەردوو دایك و باوکی ببینێت و دایك وباوکەکەش هەردووکیان ئەرکیانە بەشداری لە ژیاندنی/نەفەقەی منداڵەکە بکەن. بو یەکێکیان لەو دایك وباوکە دەتوانرێ بڕێار بدرێ کە نەفەقە بدات بەوی تریان کە منداڵەکە لەلای نیشتەجێیەکەی تۆمار کراوە.\nسەرپەرشتی هاوبەش یان سەرپەرشتی یەكلایەنە\nباوترین شێوازی سه‌رپه‌رشتیکردنی منداڵ پاش جیابوونه‌وه‌ی دایك و باوك، سه‌رپه‌رشتیکردنی هاوبه‌شه. ئه‌مه‌ش به‌و واتایه‌یه که دایک و باوک هه‌ردووکیان به‌شداری ده‌که‌ن له بڕیاردان سه‌باره‌ت به مه‌سه‌له گرینگه‌کانی پێوه‌ندیدار به منداڵه‌که، وه‌ک په‌روه‌رده، کاروباری ته‌ندروستی یاخود سه‌فه‌رکردن. به‌ڵام بڕیاردان سه‌باره‌ت به کاروباری رۆژانه‌ی منداڵ، له ئه‌ستۆی ئه‌و که‌سه‌یه که منداڵ له‌لای ده‌ژی. منداڵێك که به‌شێوه‌ی هاوبه‌ش سه‌رپه‌رشتی ده‌کرێ، ناکرێ به‌بێ ڕەزامەندی سه‌رپه‌رشته‌که‌ی تر ببرێته ده‌ره‌وه‌ی وڵات، سەرەڕای ئەوەی مندالەکە لەلای ئەوەیان دەژی کە دەیباتە دەرەوە. ئەگەر داوای پاسپۆرت بۆ منداڵەکە بکرێت، ئەوا دەبێ دایکەکە یان باوکەکەی کە منداڵەکەی لەلا ناژی واژۆی داواکە بکات.\nئه‌گه‌ر دایک و باوکی منداڵ، پاش جیابوونه‌وه له یه‌کتر له سه‌ر سه‌رپه‌رشتیکردنی هاوبه‌شی منداڵه‌که پێک نه‌یه‌ن، ئه‌کرێ هه‌ر یه‌ک له‌و دوو لایه‌نه داوای سه‌رپه‌رشتیی یه‌کلایه‌نه‌ی منداڵه‌که بکا. ئه‌مه‌ش به‌و مانایه‌یه که سه‌رپه‌رشتی یه‌کلایه‌نه، ده‌توانێ به بێ پرس کردن به لایه‌نه‌که‌ی تر، بۆ خۆی سه‌باره‌ت به کاروباری منداڵه‌که بڕیار بدا. هه‌ڵبه‌ت ئه‌بێ ئه‌وه له‌به‌رچاو بگیردرێت که منداڵ له هه‌ر حاڵێکدا مافی بینینی هه‌ر دووکیانی واتا دایك و باوکی خۆی هه‌یه.\nکاتێك پەیوەندی هاوسەرێتی بە جیابوونەوە کۆتایی دێت\nبۆ جیابوونەوە هاوسەرەکان هەردووکیان دەتوانن پێکەوە یان یەکێكیان بەجیا بۆخۆی داوای بکات. دوای شەش مانگ لە ماوەی وەستان و بیرکردنەوە جیابوونەوەکە پەسەند دەکرێت، و یەکلایی دەبێتەوە. هاوسەەرگیری کۆتایی پێ دێت، کاتێك هەردوو هاوسەر چیتر پێکەوە لە یەك ئادرێسدا ناژین.\nرێکەوتنەکانی دوای جیابوونەوە سەبارەت بە کاروباری منداڵەکان\nڕاوێژ و رێککەوتن سەبارەت بە جیابوونەوە، سەرپەرشتی منداڵ، نیشتەجێ بوون، چاوپێکەوتنەکان و ژیاندنی منداڵ خزمەتگوزاریە یاساییەکانی خێزان لە شارەوانیەکان ئەنجامی دەدەن.\nبۆ منداڵەکە باشترە، ئەگەر دایك وباوکەکە بتوانن لەسەر ئەو بابەتانەی کە پەیوەندیان بە سەرپەرشتی، نیشتەجێ بوون و مافی بینین و دانی نەفەقە پێکەوە رێکبکەون. دایك وباوکەکە دەتوانن بە باشترین شێوە کە خۆیان دەیبینن رێکبکەون.\nرێککەوتنەکە دەتوانێ بە زارەکی یان بە نووسین بکرێت. باشتر وایە کە دایك وباوکەکە رێککەوتنێکی نووسراو دابرێژن، کە بیدەن بە چاودێری منداڵان بۆ پەسەند کردنی. بەم شێوەیە زەمانەتی ئەوە دەکرێت کە مافی منداڵەکە بۆ بینینی هەردوو دایك وباوکی دەچێتە پێشەوە. لە حاڵەتێكدا ئەگەر یەكێك لەو دایك وباوکە بەشداری نەکات لە بەخێوکردنی منداڵەکەدا بەو شێوەیەی لەسەری رێکەوتوون، ئەوا دائیرەی کیڵا پارەی نەفەقەکە نادات، ئەگەر لەگەڵ کاربەدەستەکەدا رێککەوتن نەبەسترابێت.\nئەگەر رێککەوتن نەبەسترێت\nئەگەر حاڵەتەکە بە خراپ بشکێتەوە، سەرپەرشتکاران نەتوانن لەسەر بابەتەکان رێکبکەون، ئەوا ناکرێ لەلایەن چاودێری منداڵان رێککەوتن ببەسترێت. بو داوای رێککەوتن خزمەتگوزاری تایبەتی هەیە بۆ یارمەتی دان، بەناوی ڕیککەوتن لەسەر کاروباری خێزان سەبارەت بە رێککەوتن لەسەر کاروباری خێزان زۆرتر بخوێنەرەوە لە لاپەڕەی خزمەتگوزاریەکانی سۆشیال بۆ خێزانی منداڵدار.\nئەگەر هەر رێککەوتنەکە نەکرا، پێدەجێت پێویستی بە یارمەتی یاسایی هەبێت، یان تەنانەت بابەتەکە بکێشرێتە دادگا. لەو حاڵەتەدا دادگا یەکلایی دەکاتەوە، لەلای کامیان منداڵەکە دەژی و چۆن مندالەکە ئەوی تریان دەبینێ رێکەوتن دەبەسترێ. بۆ ئەم مەبەستە دادگا پێویستی بە ڕوونکردنەوەی بارودۆخ لەلایەن بنکەی سۆشیالەوە دەبێ.\nبۆ ئەو کەسانەی بیر لە جیابوونەوە دەکەن یان ئەزمونیان کردوە پشتیوانی سەبارەت بە وەزعیەتی جیابوونەوە بەدەست دێت، وەك گروپی پشتیوانی هاوتایی. هەروەها بۆ منداڵیش گروپی خۆیان هەیە. بۆ زانیاری زیاتر سەبارەت بە خزمەتگوزاریەکان یان راوێژی کۆمەڵایەتی خێزانی منداڵداری شارەوانیەکەت پرسیار بکە.


کەشناسی: لە زۆرێک لە ناوچەکان باران دەبارێت – لڤین پرێس\nبه‌ڕێوه‌به‌رایه‌تی كه‌شناسی و بومه‌له‌رزه‌زانی هه‌رێمی كوردستان رایگه‌یاند، ئه‌مڕۆ ئاسمان هەور دەبێت لەگەڵ نمەباران کە هەندێك جار بۆ تاوەباران و بروسکە دەگۆڕێت.\nئەمڕۆ یەکشەممە، ئاسمان هەور دەبێت لەگەڵ نمەباران کە هەندێ جار بۆ تاوە باران و بروسکە دەگۆرێت بەتایبەتی لە ناوچە کانی باکوری پارێزگا و هەروەها بەفر لەناوچە شاخاوییەکان دەبارێت، پاشان کەش سەقام گیر دەبێتەوە لەکاتەکانی شەودا ئاسمان بەرەو ساماڵ بون دەگۆرێت.\nخێرایى با/ لە نێوان (10-30 ) کیلۆمه‌تر لە کاتژمێرێکدا دەبێت بەئاراستەی باکووری خۆرئاوا.\nمەوداى بینین/ (6 -8) کیلۆمه‌تر\nنزمترین پلەى گەرماى تۆمارکراو / 9 پلەى سیلیزى\nبەرزترین پلەى گەرماى پێشبینیکراو/ 16پلەى سیلیزى\nسبەى دوشەممە، ئاسمان ساماڵ دەبێت\nخێرایى با/ لە نێوان (10—20 ) کیلۆمه‌تر لە کاتژمێرێکدا دەبێت بە ئاراستەی باکووری خۆرئاوا.\nمەوداى بینین/ (8 – 10) کم\nنزمترین پلەى گەرماى پێشبینیکراو / 4 پلەى سیلیزى\nبەرزترین پلەى گەرماى پێشبینیکراو/ 18 پلەى سیلیزى\nئەمڕۆ یەکشەممە، ئاسمان هەوری تەواو دەبێت، نمەباران لە زۆربەی ناوچەکاندا دەبارێت لە هەندێ ناوچە بەتایبەتی باکوری پارێزگا بەشێوەی تێکەڵەی بەفر و باران دەبێت و لەناوچەشاخاویە سنوریەکانی رۆژهەڵاتی پارێزگا بەفر دەبارێت، پاشان کەش سەقام گیر دەبێتەوە لەکاتەکانی شەودا ئاسمان بەرەو ساماڵ بون دەگۆرێت.\nمەوداى بینین/ (6 -8) کیلۆمه‌تر.\nنزمترین پلەى گەرماى تۆمارکراو / 5 پلەى سیلیزى.\nبەرزترین پلەى گەرماى پێشبینیکراو/ 15 پلەى سیلیزى.\nسبەى دوشەممە، ئاسمان ساماڵ دەبێت.\nخێرایى با/ لە نێوان (10-20 ) کم لە کاتژمێرێکدا دەبێت بە ئاراستەی باکووری خۆرئاوا.\nمەوداى بینین/ (8 – 10) کم .\nنزمترین پلەى گەرماى پێشبینیکراو / 2 پلەى سیلیزى.\nبەرزترین پلەى گەرماى پێشبینیکراو/ 16 پلەى سیلیزى.\nئه‌مڕۆ یەکشەممە، ئاسمان هەوری باراناوی دەبێت لەزۆربەی ناوچەکان و لەشاخەکانی باکوور بەفر دەبارێت، لەناوچەکانی باشوری خۆرهەڵات (قەزای بەردەرەش ) بروسکە و لێزمە باران دەبارێت، پاشان کەش سەقام گیر دەبیتەوە لەکاتەکانی شەودا ئاسمان بەرەو ساماڵ بوون دەگۆرێت.\nخێراى با/ لە نێوان (10-30 ) کیلۆمه‌تر لە کاتژمێرێکدا دەبێت بەئاراستەی باکووری خۆرئاوا.\nنزمترین پلەى گەرماى تۆمارکراو / 6 پلەى سیلیزى .\nسبەى دوشەممە،ئاسمان ساماڵ دەبێت.\nخێراى با/لە نێوان (10-15) کیلۆمه‌تر لە کاتژمێرێکدا دەبێت بە ئاراستەی باکووری خۆرئاوا.\nمەوداى بینین/ (9 -10) کیلۆمه‌تر.\nنزمترین پلەى گەرماى پێشبینیکراو / 3 پلەى سیلیزى.\nئەمڕۆ یەکشەممە، ئاسمان نیمچە هەور دەبێت لەگەڵ نمەبارانی پچر پچری کەم لەناوچە جیاجیاکانی پارێزگادا، لەکاتەکانی ئێوارە کەشەکە جێگیر دەبێتەوە ئاسمان بۆ ساماڵ دەگۆرێت.\nخێراى با/ نێوان (10-30 ) کیلۆمه‌تر لە کاتژمێرێکدا دەبێت بەئاراستەی باشووری خۆرئاوا .\nمەوداى بینین/ ( 8- 10 ) کیلۆمه‌تر.\nبەرزترین پلەى گەرماى پێشبینیکراو/ 19 پلەى سیلیزى.\nخێراى با/لە نێوان (10-20 ) کم لە کاتژمێرێکدا دەبێت بە ئاراستەی باکووری خۆرئاوا\nنزمترین پلەى گەرماى پێشبینیکراو / 3 پلەى سیلیزى\nبەرزترین پلەى گەرماى پێشبینیکراو/ 20 پلەى سیلیزى\nئەمڕۆ یەکشەممە، ئاسمان هەور دەبێت لەگەڵ نمەباران لەناوچە جیاجیاکانی پارێزگادا کە لەهەندێ ناوچە بەشێوەی تێکەڵەی بەفر و باران دەبێ، لەکاتەکانی شەودا ئاسمان بۆ ساماڵ دەگۆڕێت.\nخێرایى با/ لە نێوان (10- 30) کم لە کاتژمێرێکدا دەبێت ئاراستەی باشووری خۆرئاوا بۆ باکووری خۆرئاوا دەگۆرێت.\nمەوداى بینین/ (9 -10) کم .\n*بەرزترین پلەى گەرماى پێشبینیکراو/ 16 پلەى سیلیزى.\nخێرایى با/ لە نێوان (15- 20) کم لە کاتژمێرێکدا دەبێت بەئاراستەی باکووری خۆرئاوا.\nمەوداى بینین/ (8- 10) کیلۆمه‌تر.\nبەرزترین پلەى گەرماى پێشبینیکراو/ 17 پلەى سیلیزى.\nوەزارەتی دارایی لەبارەی نرخی دۆلار ڕوونکردنەوە دەدات


مۆبایلە ٢١ هەزار دۆلاریەکەی کۆمپانیای Vertu ببینە – کەی ئای تی ئێن\nبابەتی گرینگ 26, ئه‌یلول 2015\nمۆبایلە ٢١ هەزار دۆلاریەکەی کۆمپانیای Vertu ببینە\nکۆمپانیای ڤێرتو دوێنی مۆبایلێکی نوێی بەناوی The New Signature Touch ڕاگەیاند کە بە سیستەمی ئەندرۆید ٥.١ لۆلیپۆپ کاردەکات و شاشەکەی ٥.٢ ئینجە بەڕوونی ١٩٢٠*١٠٨٠ و ٤٢٨ پێکسڵ بۆ هەر ئینجێک و شاشەکەیشی لە جۆری sapphire crystal ـە و کامێراکەی پشتەوەی ٢١ مێگاپێکسڵە. پڕۆسێسەری ئەم مۆبایلە بریتییە لە کوالکۆم سناپ دراگۆن ٨١٠ی هەشت ناوکی بە تەکنەلۆژیای ٦٤ بتی. ڕامەکەیشی ٤ گێگایە و بیرگەی ناوخۆیی مۆبایلەکەش ٦٤ گێگایە بە هەبوونی دەرچە بۆ کردی ئێس دی بۆ زیادکردنی بیرگەکەی.\nجێگای ئاماژەیە ئەم مۆبایلە کامێراکەی ٢١ مێگاپێکسڵە و توانای تۆمارکردنی ڤیدیۆیی 4K هەیە و کامێرای پێشەوەیشی ٢.١ مێگاپێکسڵە. پاتری ئەم ئامێرەش تواناکەی دەگاتە ٣١٦٠ ملی ئەمپێر. جگە لەمانە، ئەم مۆبایلە پشتگیری بارگاوی کردنی بێ وایەر دەکاتە واتە Wireless Charging و هەروەها تەکنەلۆژیای خێرا بارگاوی کردنی Quick Charge v2.0ی تێدا بەکارهاتووە و پشتگیری نەوەی چوارەمی ڕایەڵە دەکات و بە سیستەمی ئەندرۆید ٥.١یش کاردەکات.\nسەرەڕای ئەمانەی سەرەوە، کۆمپانیای ناوبراو باشترین خزمەتگوازری دۆزینەوەی ئامێرەکەتی دابین کردووە لەکاتی ونکردنی ئەویش بە ئاسان دیاریکردنی شوێنی ئامێرە ونبووەکەت لەڕێگەی ئەو خزمەتگوازرییە پێشکەوتووەی کۆمپانیای ڤێرتو پێی ناسراوە.\nئەمە جگە لەوە کۆمپانیای ڤێرتو تایبەتمەندی جیاواز و تایبەتی پێشکەش بە خاوەنانی ئامێرەکانی دەکات کە بریتین لە زەنگ و مۆسیقای نوێی تایبەت دروستکراو بۆ ئامێرەکانی ڤێرتو لەلایەن مۆسیقاژەنە بەناوبانگەکان.\nئەم ئامێرە کە ناوی The New Signature Touch ـە بە دەست لەلایەن یەک کەسەوە دروست دەکرێت و تەلەفۆنەکە بە پێست و تیتانیۆم دروستکراوە و هەروەها جۆری لە زێر دروستکراویشی بەردەستە.\nشایەنی باسە جۆری لە پێست و تیتانێۆم دروستکراو نرخەکەی بە ١٠ هەزار دۆلار واتە ١ دەفتەر دۆلار دەبێت و جۆری لە زێر دروستکراویش نرخەکەی بە ٢١ هەزار دۆلار واتە بە ٢ دەفتەر و ١٠ وەرەقە دەبێت. ئەم ئامێرە لە ئێستادا بۆ داواکردنی پێشەکی لە شانشینی یەکگرتوو واتە بەڕیتانیا بەردەستە و بۆ فرۆشتنیش لە ١٦ی مانگی داهاتوو بەردەست دەبێت.\nسەرچاوە بوابة التقنیة\nتاگەکان ئەندرۆید Vertu ڤێرتو موبایل\nسەردار مەدریدی 26 ئیلول 2015 / 11:10 PM\nوەلا زۆر گرانە بەس لە بەر تەنها بە هۆی پێست و تیتانێۆم کە زۆر گران بووە بەو دەرجەیە\nوە مواسەفاتی زۆر چاکە وەلا 🙂


پەیام سازمان دموکراتیک یارسان ئەڕا کونفرانس “ناوەندی نەتەوەیی ڕوژهەڵاتی کوردستان” – Yarsanmedia\nHome / پستهای تازە / پەیام سازمان دموکراتیک یارسان ئەڕا کونفرانس “ناوەندی نەتەوەیی ڕوژهەڵاتی کوردستان”\nنەتەوەی کورد یەکیک لە گەورەترین نەتەوەکان خاورمەیانەس و توانیم لە کنار مسر، یونان، ژاپن و چین وەک نەتەوەیک هەزارەیی ناو لە لی بوەیمن. نەتەوەی کورد لە سەر بناخەی ئامارە قەیر ڕەسمیەکان تەقریبەن ٤٠ ملیون نەفرە کە لە دویای دەوران حکومەت ماد تا ئیسە بدون دەوڵەت مەنێە.\nلە دەوران هەخامەنشیەل تا ئیسە قەیام وە ڕاپەڕین ئەڕا دوارە وە دەسهاوردن قودرەت سیاسی لە سەرزمین و ئاو خاک ماد قدیم (زاگورس) وە کوردسان تازە ئەدامە دیریت. کورد با وجود ئەوە کە دی نەتوانست دەوڵەت گەورە وە موقتەدری وەک دەروان حکومەت دیاکو وە هوخشترە داشتویت، ئەما وە خاتر تأثیرات ١٥٠ ساڵەی حاکمیەتیان، هەخامەنشیەکان پارس مەجبور بین لە قودرەت سەراسەری شەریکیان بکەن وە لەخودموختاری (نزام ساتراپی) بیشتریک بەرخوردار بن. کوردسان وەک خاک، نەتەوە، فەرهەنگ وە قودرەت سیاسی تا زەمان دابەشکردنێ لە دویای شەڕ چاڵدڕان چوراچو مەوجودیەت خوی پارێزاوی. ئیمە توانیم بویشیمن کە خاک کوردسان یا ماد قەدیم لە تەرف پارسەکان داگیر کریا وە لە جەنگ چاڵدڕان بەشەکانتر خاک و نەتەوەی کورد کە لە ئەشقاڵ پارسەکان بی لە دایک خوی دابڕیا وە ئییە زەمینەی سەرکوت کردن جونبش کوردەکان لە تەمام بەشەکان کوردسان ئاسان کرد. تا ئیمڕوژ عەقل سیاسی وە ئستراتژی نەتەوەی کورد لە بار فەلسەفی وە نەزەری نەتوانستێە خوی تاریف بکەیت، بەڵکو کار سیاسی وە نەتەوەیی لە سەر بناخەی مەنافە و مەسڵەحەت حزبی و ئیدولوژیکی داڕشیایە.\nهەر ئەجورە ئاگادارین، وە سەر هات ئیزەدیەکان زەنگ خەتەر و هوشیاری ئەڕا جامەی یارسانە. دیارە جامەی یارسان ئەولین بەرخورد تاریخی خوی وە گەرد ئسلام سیاسی لە “مەڕ نو” تەجروبە کرد وە حزور و موجودیەت خوی لە تێوڵ تاریخ دا لە مەحەک، کە ئیمروژیش توانیت وە پشتیوانی سەرماێە فکری و فەلسەفی “یاری” هەویەت ئەرزشی “امت” لە وەر کورد “امتی” داکەنێ وە هەویەت راستەقێنەێ کوردی بەکەیتە وەرێ و سەر و سامان بێێتە شناسە و ناسنامەێ “نەتەوەیێ ” تاک کورد”.\nئەمیر تەیمور گورگانی- کە قرآن تەمام حفز کردیوی وە فخر فروشی کرد کە حەتا زانیت وە چە دەلیلێک ئایەتەکان هاتنە- لە ٤٧ قتڵعام کە بێ جیاوازی وە ناو “اللە” ئەنجام دریا بیشتر لە ٤٠٠٠٠٠ نەفەر سەر بڕی وە لە سەریان مەنارە دروس کرد. وە ناو “اللە” جاریکتر لە وڵات خومان ئێران، لە گوڵسو ١٢ فروردین ١٣٥٨ تەشکیل ” اولین حکومەت اللە در روی زمین” لە تەرەف بونیانگوزار ئی حکومەتە اعلام کریا، وە ئەولین کاری فەرمان جەهاد لە سەر مەردوم کورد وە تورکمن صحرا بی.\nلە دویای حەمڵەی نەێروگەل موتەحدین وە سەرپەرەستی ئامریکا لە ساڵ ٢٠٠٣ و لە ناو بردن حکومەت سەدام حوسەین و دامەزرانن حکومەتێک لە ژیر نفوذ شیعە نزێک لە ئیدئولوژی نزام حاکم لە ئێران، حەرکەت و جەریانگەڵ سونیزم و زد ئامریکای و لە ڕاسیا زد ئێرانیچ پا نا ناو مەرحەڵەیک تازە و وەزعییەتێک خوینین لە عەراق دروس کرد کە سەرایەتیچ کردە وڵاتە هاوساکان. سەرهەڵدان وە ئستلاح وەهار عەربی، کە نەتیجەکەی تا ئیسە بوجز کوشتار و تەقویت و گەورە وە بین سەلەفیزم و فوندامنتالیزم ئسلام سیاسی، وە تایبەت لە بەش جوامع سونی هیچ مونفەعەتێک وە خویان و وە جامەعەێ بەشەری نەڕاسانیگەس و خەتر تروریزم سازمان یافتە لە هەر وەختێکتر زیاتر بیەس.\nئێران لە بار ژئوپولیتیکەوە لە مەنتقەێک هەڵکفتگەس، کە بازیکەر موهێمیک لە ئی هەمکە تەحوڵاتەسە و نزام سیاسی ئێرانیچ خوەێ موستەقیم یا غەێر موستەقیم مهندس ئی بوهرانەسە و ملیونها دڵار ئەڕا کومەک وە شیعەکا ن عراق و حکومەت سوریە و حزب‌اللە لبنان و حماس هەزینە کەێت و حەتا لە نەێرو میلیشیای نزامیچ لە وڵاتگەل عراق و سوریە ئستفادە کەێت و موستەقیم لە ڕوانگەێ سونیەکانوە، ئێران کفتگەسە بەش شیعە لە جەنگ دژ وە سونی. ژنوساید کردن ئیزەدیەکان لە تەرەف حکومەت ئسلامی عراق و شام (داعش) و تەقاندنەوەێ بارەگا موقەدەسەکان یارسانی و شیعە و مەسیحیەکان زیاتر لە جاران ئی حەقیقەتە ئەڕا ئیمەێ یارسانی ڕوشن کردگە کە کومەڵگای یارسان بایەد پلان و بەرنامە و ئستراتژی درازمودەت و سازمانیافتە داشتویمن ئەرا بەرەنگاری و مقاومت لە مقابل هەر تەهدیدێک.\nلە ٢٥ ساڵ گوزەشتە تەغییرات گەورە لە جەهان ڕوداگەس و کورد وە گشتی و کورد عراق وە تایبەتی لە وەزعییەت فرە خاسترێک قەرار گردنە و فرستگەل تاریخی هاتگەس وەر دەم کورد. ئەما کورد نە خوەی توانستگە لە موقعییەت وە وجود هاتگ ئستفادەێ سیاسی، نەتەوەیی و نیشتمانی بکەێت، نە لە پشتیبانی سیاسی، نزامی و ئقتسادی مەنتەقەیی و ناونەتەویی بەرخوردار بیە.\nلە هەر چوارپارچەی کوردسان بدون هیچ جیاوازیک نەک هەر وحدەت نەتەوەیی وجود نەێرێت، بەڵکە مونفەعەت و مسڵەحەت حزبی مردم سیاست‌زدە و نائومێد کردگە وە حەتا باوەڕێان وە قەزیەی کوردیچ فرە زەعیف بیە و ئعتماد وە نفس تاک کورد لە جاران فرە کمتر و زعیفترە.\nڕفراندوم کوردسان عراق و کانتونگەل خودمودیریەتی کوردسان سوریە نیشاندەر یەک واقعییەت تەڵخ تاریخیە کە کورد نەک هەر لە دیسکورس نەتەوەیی ساڵها دویر کەفتگەسوە، بەڵکو وە سەدان ساڵ کار سیستماتیک سیستمگەل داگیرکەر کوردسان لە سەر جوقرافیا، زوان، کولتور و ئایین کوردی، کورد تحت تاسیر کولتور داگیرکەر قەرار گردنە.\nکورد بایەد ول واقعیەتێک هاتێا برخورد عەقڵانی بکەیت، چوین شوعار و سیاسەت پوپولیستی زیاتر مردم کورد وەرەو دویاکفتگی و بێچارەگی بەێت و ناتوانی بوتە ناجی نجات کورد و دورسبین نەتەوەی کورد. فرە جار ئی پرسیارە بایەد بدون اغماز و تەعەسوب لە خوەمان بکەیم، کە ئیمە هەرمای نەتواستیمە نەتەوسازی بکەیم و ئی پروسەێ نەتەوەسازیە نیاز وە قودرت و یکسانسازی کەیت تا بتوانیەت نەتەوەیک یک دست وە وجود بایت. لە زیاتر لە ٣٠ ساڵ حوکمڕانی لە کوردسان عراق، هەرمای تابڵوەکان وە زوان عەرەبین، لە دانشگاە وە عەرەبی درس خونیەیت، حکومەت و سوپا و ئقتساد نیشتمانی وجود نەێریت و تازە باس لە وە کریەت کە ٣ ئوستان بایەد بکریتە لامرکزی، چوین ناتوانن جور یەک نەتەوەی واحد ئدارەێ بکەن.\nکوردسان سوریە لەی دودستەگییە جیاواز نیە و بەر ئەساس ئیدئولوژی حزبی، نەک هەر باسێک نەتەوەی وجود نەێرێت، قەبولکردن ئەحزاب و دابەشکردن دسڵات ماناێک نەێریت. سەرەڕای کومەک وڵاتگەل هاوپەێمان ئەڕا هەردوک بەش عراق و سوریە، کورد هەرمای نەتوانستگە پشتیبانی بین‌المللی وە دەس بارێت و خوەێچی نەتوانستگە جور نەتەوەێک کە بتوانێ دەوڵەتداری و دەوڵەتمەداری بکەیت تەسبیت بکەیت.\nئەحزاب کورد ئێران، دویای ٤٠ ساڵ خارج لە کوردسان ئێران هەرمای نەتوانستگە ئعتلافێک نە سیاسی و نە نەتەوەیی دورس بکەێت و لانێ کەم بتوانی زەمینەێ هاوکاری و هاوفکری دورس بکەێت. ڵە ناو ئەحزاب کوردسان ئێران هژمونیخوازی مەنتەقەیی، زارەوەیی، سیاسی و دینی وجود دێریت وهەرمای باوەڕ وە ڕەواداری و پلورالیسم سیاسی و فەرهەنگی ها لە نزمترین ئاستا.\nئایا وەی مەوقعییەت سیاسی و تاریخیوە توانیەت نەتەوەسازی و سەرئەنجام نیشتمان نەتەوەیی دورس بکریەت؟\nئایا بدون یەک وێژمان نەتەوەیی لە کوردسان ئێران، کورد توانێت بوتە خاون یەک وڵات و یەک نەتەوە؟\nئایا وە هەڵگرتن شوعارگەل جور “ڕوژهەڵات، ڕۆژئاوا، باکوور و باشوور”، ئیمەی کورد وەرەو نەتەوەسازی و وڵات موستەقڵ بەێت، یا لە هەدەفە ئەسڵیەکان کە موبارزەس لە بەخشگەل کوردسان دویر خەێتوە؟\nسازمان دموکراتیک یارسان باوەڕ دێرێت، هر پارچەێک لە کوردسان تایبەتمەندی خوەێ دێرێت و موقعیەت سیاسی، جوغرافی و فەرهنگی و کۆمەڵایەتی هەر کام لەی بەشەگەلە کوردسانە نیازمەند راەهەلگەل سیاسی لە چوارچو وڵاتگەل مەربوتەن.\nموتاسفانە دویای ساڵها خەبات و تێکوشان، وەخت ئەوە هاتگە کە لە چوارچو مەنافە و بەرژەوەندی نەتەوەیی سیاسەت واقعبینانەترێک بگریمە وەر. لە غەێر ئی سورەتە، ئمکان دێرێت دویای ساڵانێکترنەک هەر لە ئتحاد و بەرژەوەندی ملی دویرمان خەێتوە، بەڵکو بوتە باعس ئەوەیچە کە وڵاتانێک کە کورد لە ناوێان زندگی کەن هیچوخت ئجازەی پێشرفت و موفقییەت کورد لە هیچکام لە پارچەکان کوردسان نەێەن. لە رفراندوم کوردسان عراق و ئیسە لە ڕوژئاوا شاهد ئی سناریوەیەمە.\nنەتەوی کورد لە ئیران لە ناو خوێ خاون زاراوە و دین و جەهابینی جیاوازە. مەناطق کوردسان ئیران کە شامڵ شارەکان کرماشان، کوردسان، ئیلام و بەخشێەلێک لەئازەربایجان غربی ،ناهەمگونە و تەفاوتەیل فەرهەنگی، دینی، مەزهەبی وزاراوەی فرەێکە. کوردسان ئیران ئەگەر جور هندوسان نەوت بی شک لە کەرکوک بێشتر خاون هامێتەیی ئتنیکی، زوانی و دینیە ، و هەر ئەوجورە کە “حکومت متمرکز” لە سەر ئەساس شوعار ایدئولوژیکی ” یە نەتەوە، یە زوان” لە تەێران دی ناتوانێت ئیران وە شێوەێ مودەڕن و دموکراتیک ئدارە بکەێت، هیچ حکومەتێک کوردی فدراڵ یا موستەقڵێچ ناتوانێ لە سەر ئەساس ” یە زاراوە، یە نەتەو و یە مەذهەب” کوردسان ئیران ئدارە بکەیت.\nسازمان دموکراتیک یارسان، وە ئەنوان جەریانێکێ سیاسی وە ئاشنا وە موقعیەت خوەی وە داشتن ئحترام ئەرا ڕەنگوا ڕەنگێ ئیران و کوردسان باوەڕێ وە ” ڕەوداری سیاسیە”. ڕەوداری سیاسی بایەد سەرچاوەێ ئلهام ئەرا پلورالیسم فەرهەنگی،ئاگاهی، ئازادی دین،ئیدولوژی و فەلسەفەێ سیاسی و وە ڕەسمیەت ناسین جیاوازیە زوانی، زاراوەی، ئتنیکی، دینی و مەذهەبی و باوڕە سیاسی و ئجتماعیەکان شارومەندەکان بوت. وەی دەڵیلە کوردسان و ئیرانێک ئازاد و دسڵاتداری غەێر موتەمەرکز، کە هەر شارێک خاون ئمور ئداری و سیستم خوێە، غەێر مومکنە، ئەگەر ڕەواداری و پلورالیسم سیاسی وە حقوق شارومەندی نەهادینە نکریەت.\nسازمان دموکراتیک یارسان باوەڕ وە هەویەت نەتەویی موتەکەثر دیریت. یانێ نەتەوی ئیران لە تەمام نەتەوەکان ناو جەمگاێ ئێران پێک تێت، وە نەتەوەی کوردیچ لە ئیران موتەشەکلە لە کوردەکان کە هەرکام وە نەوبەت خویان خاون زوان یا لەهجە، دین، مەذهەب وە لە گشتێ موهمتر خاون ئەرزشێەل مەعرفەتی و فەلسفی جیان ، ئەڕا نمونە جەمگاێ یارسان. وەختێک تەیمور بانیارانی لە دەوران قاجارهاوار کەێت و ئوێشێ:\nیاران مەر ئەوسا تیمور دڵشاد بو\nئازادی مخلوق دادڕەسی داد بو\nئیجور ڕوانگەێیک قوێل فەلسەفی و اومانیستی لە ناۆ جوامع ئێران و کوردسان وە ئاسانی پەیا ناکریەت. جامەی یارسان تەقریبەن ٢٠٠ ساڵ لە دوێای ئەشغاڵ سەرزوێ زاگورۆسنشینەکان لە وارنوەر ئەندیشە و فکر و جەهان دوێنین ئسلام و عەرەب هاتن فکرێک تازە داڕشانن کە لە سەر بناخەێ ئەو فکرە جاریکتر نزام سیاسی، ئجتماعی و فکری وەرجە ئسلام زنەوە بکەن. باوە سەرهەنگ دەودان ئیجورە باس لە تەرح و برنامەێ موبارزەێ سەردەم خوێ کەێ:\nمکوشم پری آئین کوردان\nتەدەوام ئی موبارزە لە دوێاێ کەفتن و هەڵسان فرەێیک ڕەسیتە سولتان کە کەم کەم لە سەر ئەساس ئسول” پیروپادشاهی” تەکمیل بوتن ، وە موبارزەێ فکری – فەلسەفی و عەمەڵی ئەڕا ودی هاوردن ئاواتە دێرینەکان و زنەوە کردن نزام سیاسی، ئجتماعی وە ئەرزشی وەر لە ئسلامی دەس وە پێ کەیت. کاکڵە یا ذات ئی موبارزە توڵرانس و چەن ڕەنگێ- بدون دوچەوەکی- جەمگا تەشکیلێ دەێت. وە قەوڵ\nدەستی خەڵک بگرە لە ژین\nبا ئەوانیش وەک تۆ بژین\nچونکە هەمو وەک یەکن\nلوڕ و جاف و لولو لەکن\nتاک کورد وە داخوە لە هەویەت ئەسڵی خوەی داماڵکیاگە وە سەدان ساڵە ئاسیمیلە کریەت و نە لە بار داخڵی ناو ماڵ کورد جەم جورە، نە لە بار ئقلیمی و ناونەتەوەیوە لە مەوقعییەتیک قرار دێرێت کە بتوانێ دەوڵەت-نەتەوە دروس بکەیت. هەر لەی ڕوانگەوە سازمان دموکراتیک یارسان باوەڕ دێرێت، کورد باید ئەوەڵ ئەڕا ڕەسین وە حەقە سیاسیەکان خوەی لە چوارچو ئێران موبارزە بکەێت تا بتوانێ خودئاگاهی و اعتماد تاک کورد بوەیتە بان.\nکمسیون ڕوابط سیاسی و دیپلماسی


سەزای تەمەلی و پەروین بوڵدان بە هاوسەرۆکایەتی نوێ هەدەپە هەڵبژێردران – هەواڵی سۆرانی\nسەزای تەمەلی و پەروین بوڵدان بە هاوسەرۆکایەتی نوێ هەدەپە هەڵبژێردران\nدواین هەواڵ لەرێکەوتی فوریه 11, 2018\nئەندامانی نوێی ئەنجومەنی هەدەپە هەڵبژیردران و پەروین بوڵدان و سەزای تەمەلی-ش بوونە هاوسەرۆکی هەدەپە.\nسەرلەبەیانیی ئەمڕۆ کاتژمێر ١٠:٣٠ خولەک کۆنگرەی ئاسایی هەدەپە دەستیپێکرد، کە تێیدا نزیک بە ٢٠ هەزار بەشداربوو ئامادەبوون و دەیان هەزار ئەندامی هەدەپەش لە دەرەوەی هۆڵی بەڕێوەچونی کۆنگرەکە بە خرۆشەوە ئامادەبوون.\nنوێنەری دەیان پارت و لایەنی سیاسی، پارلەمانتار و کەسایەتی لەسەرتاسەری کوردستان، تورکیا، ڕۆژهەڵاتی ناوەڕاست و جیهانەوە میوانی کۆنگرە بوون.\nهێزە ئەمنییەکانی تورک بەبیانووی وتنەوەی دروشمی “بژی سەرۆک ئاپۆ”، هەڕەشەیان لە بەشداربووانی کۆنگرەکە دەکرد، هەوەها ڕێگرییان لە ڕۆژنامەنووسان کرد، کە کۆمپیوتەر ببەنە هۆڵی کۆنگرەکەوە و ئاستەنگییان بۆ ڕووماڵکردنی کۆنگرەکە دروست دەکرد.\nلە کۆنگرەکەدا، وتاری سەلاحەددین دەمیرتاش کە لە زیندانەوە ڕەوانەی کۆنگرەی کردبوو خوێندرایەوە و تێیدا هاتبوو: دەوڵەتی تورک هەزار گرتووخانە و زیندانی دیکەش دروست بکات، جێگەی ئەندامان و لایەنگرانی هەدەپە و ئازادیخوازنی تێدا نابێتەوە، چونکە هێزی ئێمە لەوە زیاترە کە ئەوان چاوەڕوانی دەکەن.\nهەر لە کۆنگرەکەدا، پەیامی پیرۆزبایی مەسعود بارزانی، سەرۆکی پارتی دیموکراتی کوردستان-عێراق خوێندرایەوە و شاهۆز حەسەن و عائیشە حسۆ، هاوسەرۆکانی پارتی یەکێتی دیموکرات-پەیەدە-ش لە ڕۆژئاوای کوردستانەوە بە پەیامێکی ڤیدیۆیی، پیرۆزبایی بەرستی کۆنگرەکەیان کرد.\nلەبەشێکی دیکەی کۆنگرەکەدا، وتاری هەریەکە لە پارتی کۆمۆنیستی فەرەنسا، بەرەی ڕزگاریی فەلەستین، سەرۆکی فراکسیۆنی چەپ لە پەرلەمانی ئەوروپا و یەکێتی نیشتمانی کوردستان و چەندین وتاری دیکە پێشکەشکران.\nهەر لە کۆنگرەکەدا، پەروین بوڵدا، کاندید بۆ هاوسەرۆکایەتیی هەدەپە وتارێکی پێشکەشکرد و وتی: شانازییەکی گەورەیە کە کاندیدکراوم بۆ هاوسەرۆکی هەدەپە، لە دۆخێکدا کە جگە لە تێکۆشان هیچ ڕێگاچارەیەکی دیکە نییە.\nوتیشی: لەبری شەڕ لە عەفرین، با بچنە ئیمرالی و چارەسەری لەوێیە.\nهەر لە کۆنگرەکەدا، سەزای تەمەلێ، کاندید بۆ هاوسەرۆکایەتیی هەدەپە وتارێکی پێشکەشکرد و وێڕای ئاراستەکردنی سڵاو بۆ عەبدوڵا ئۆجالان، ڕێبەری پەکەکە، وتی: دەبێت هەمووان پێکەوە لەدژی فاشیزمن بڵێن ‘نا’ و کاربکەین بۆ کۆتاییهێنان بە شەڕ.\nلە ئێوارەی ئەمڕۆشدا، ئەندامانی نوێی ئەنجومەنی هەدەپە هەڵبژێردران و هەریەکە لە سەزای تەمەلی و پەروین بوڵدان-یش بە ٨٢٣ دەنگ، بوونە هاوسەرۆکی هەدەپە کاندید کران.\n(پەروین بوڵدان و سەزای تەمەلی)\nسەلاحەدین دەمیرتاش، هاوسەرۆکی پێشووی هەدەپە، یەکێکە لە ئەندامانی نوێی ئەنجومەنی هەدەپە.\nئەو بارەگایە لە عەزاز کە خەڵکی سڤیلی تۆپباران دەکرد لە لایەن شەرڤانانەوە تێکشکێندرا\nشاندەکەی پەرلەمانی هەرێمی کوردستان گەیشتنە ناو شاری عەفرین


ئیتر ئاوارەكان ناچارنین 300 هەزار دینار بدەن\nنەینەوا/ 28ی حوزەیرانی 2020/ كردنەوەی رێگای سحێلا كە دهۆك بە قەزای شنگال دەگەیەنێت. دوای چوار مانگ لە داخستنی فۆتۆ: كەركوك ناو\nدوای زیاتر لە چوار مانگ لە داخستنی، رێگای سحێلا كە دهۆك بە شنگال دەگەیەنێت كرایەوە، بەوەش ئاوارەكان ناچارنین 300 هەزار دینار بدەن لە پێناو گەیشتنەوە بە زێدی خۆیان.\nئەو رێگایە لە شوباتی ئەمساڵ بۆ رێگریكردن لە بڵاوبونەوەی ڤایرۆسی كۆرۆنا داخرا، بەهۆیەوە ئاوارەكان دەبوو نزیكەی پێنج كاتژمێر رێگه ببڕن تا ماڵەكانیان لە كەمپەكانی دهۆكەوە بۆ شنگالی زێدی خۆیان دەگواستەوە. بەوەش لانیكەم 300 هەزار دیناری تێدەچوو.\nخودێدا چۆکی، بەڕێوەبەری ناحیەی سنونێ بە (کەرکوک ناو)ی وت "بەپێی رێککەوتنی نێوان حکومەتی عیراق و هەرێمی کوردستان و دوای زیاتر لە چوار مانگ، ئێوارەی ئەمڕۆ یەكشەممە 28ی حوزەیران، رێگای سحێلا كرایەوە".\nهەموو رۆژێك لە كاتژمێر هەشتی بەیانی بۆ چواری ئێوارە رێگاكە كراوە دەبێت، ئەوەش هەر بەپێی بڕیارەكە.\n"هەنگاوی یەکەم لە کردنەوەی رێگاكە تایبەت دەبێت بە هاتوچۆی ئەو خێزانانەی ئاوارەی هەرێمی كوردستانن و دەگەڕێنەوە زێدی خۆیان"، چۆكی وایوت.\nجەختیشیكردەوە "چونکە ئاوارەکان پێش کردنەوەی ئەم رێگایە بە رێگای موسڵ - تەلەعفەردا هاتوچۆیان دەكرد، كە نزیكەی پینج كاتژمێر بوو، خەرجی هەر خێزانێکی ئاوارە کە دەگەڕایەوە لانیكەم 300 هەزار دینار بوو، بەڵام ئێستا بەڕێگای سحێلا تەنیا 100 هەزار دیناری تێدەچێت".\nكردنەوەی رێگاكە هاوكات بوو لەگەڵ خواستی زۆری ئاوارەكانی شنگال بۆ جێهێشتنی كەمپەكان بەشێوەی یەكجاریی.\nخودێدا چۆكی وتی "تەنیا لە ماوەی چەند هەفتەی رابردودا زیاتر لە 700 خێزان گەڕاونەتەوە زێدی خۆیان، بەدڵنیاییەوە لەم رۆژانەدا ژمارەکە بۆ دوو ئەوەندە زیاتر دەبێت".


ڕامین حسێن‌پەناهی لە زیندانەوە نامەیەکی بڵاوکردەوە\nئاسۆی ڕۆژهەڵات: بە پێی هەواڵی کەمپەینی ڕزگارکردنی گیانی ڕامین، ڕامین حوسێن‌پەناهی، زیندانی سیاسی کوردی مەحکووم بە ئیعدام لە زیندانی ناوەندی شاری سنە کە ڕۆژی دووی پووشپەڕی ساڵی ڕابردوو، لە لایەن هێزەکانی سپای پاسداران لە شاری سنە دەستبەسەر و لە لقی یەکی دادگای ئینقلابی ئەو شارە سزای ئیعدامی بە سەرداسەپا، نامەیەکی بۆ دەرەوەی زیندان ناردووە کە ئەمەی خوارەوە دەقەکەیەتی:\nبۆ ئەو کەسانەی کە خۆشم دەوێن؛\nلە لایەن: ڕامین حوسێن پەناهی، زیندانی سیاسی مەحکووم بە ئیعدام\nنازانم لە کوێوە دەست پێ بکەم، لە کوشتنی ئەشرەف یان لە حوکمی ئیعدامی براگەورەکەمان ئەنوەر حوسێن پەناهی، تێکشکانی ڕۆژ لە دوای ڕۆژی ورەی باوکم و فرمێسکی بێ کۆتایی دایکم. لە خوشکە غەمبارەکانم و سێبەری ترس و دڵتەنگی کە هەموو ڕۆژێک و هەموو کاتژمێرێک، سات بە سات، کاتێک کە تەنیا یان بەیەکەوە بووین بدوێم. دەستی چارەنووس، منی خستوەتە شوێن و هەلوومەرجێک کە ڕۆژێک برا گەورەکەم ئەنوەر حوسێن پەناهی، ئەزموونی کردووە.\nلەوانەیە درێژەدانی قسەکانم لێرەوە کەمێک هاسانتر بێت. لەبەر ئەوەی لەگەڵ ئەفشینی برام کە لە من گەورەتره بەیەکەوە لەیەک زیندان داین، ئەم نامە دەنووسم، ئەفشین بە هەشت ساڵ و نیو زیندان مەحکووم کراوە و چاوەڕوانی تەواوبوونی حوکمەکەی و گەڕانەوە بۆ ماڵەوەیە، وە منیش بە ئیعدام مەحکووم کراوم و چاوپێکەوتنم لێ قەدەغە کراوە، ناشزانم دواتر چی دەبێت. پێش هەموو شتێک و هەموو کەسێک بیر لە دڵی داغدار و پڕحەسرەتی دایکم دەکەمەوە لەوەیکە چۆن ئەو ڕۆژانەی تەحەمول کردووە و دەیکات.\nسەردەمێک بیرم لەوە دەکردەوە کە ئەو هەموو ڕەنج و ئەو هەموو ترسە لە کوێوە دێت وە هۆکاری ڕاستەقینەی زوڵمێک کە لە بنەماڵەم دەکرێت، چییە؛ ئەمڕۆ و هەموو ڕۆژ و ساتێکی تاڵ کە هەر لە منداڵیەوە بینیومە پێشاوپێش جوابێکی ڕوونی پرسیارەکانم دەەدەنەوە. هەموو کاتێک ئارەزووم ئەوە بوو لەگەڵ کەسانێک کە دەیانناسم، لە دراوسێ و تاکەکانی کۆمەڵگا و هەموو ئەو کەسانەی لە نزیک یەک ژیانمان کردووە، بەیەکەوە لە شوێنێک ژیان بکەین و لەخۆشی و ناخۆشییەکانی ژیاندا لەلای یەکتربین. ئەمڕۆ بیردەکەمەوە ئەو وانانە پێش لە هەرکەسێک لە دایک و باوکمەوە فێربووم. بۆچی دەبێت کرێکاران بەو شێوەیە ژیان بکەن؟ بۆچی دەبێت منداڵان کاربکەن و ڕەنج بکێشن؟ بۆچی ژنان و دایکان ئەو هەموو ڕەنج و زوڵم و جیاوازییە تەحەمول دەکەن؟ بۆچی دەبێ شوێنێک کە تێیدا ژیان دەکەین و لەو شوێنە گەورەبووین ئاگر بگرێت و پیس ببێت؟ و بۆچی نابێت هەموو ئێمە ئازاد بین و لەلای یەکتر تامی ئازادی بچێژین؟\nکەم نین کەسانێک کە ئەو پرسیارانەیان بەدەنگی بەرز وتووە و بە تاوانی: شەڕ لە گەڵ خودا، دژە شۆڕش، پەیوەندی لە گەڵ گرووپە تیرۆریستییەکان، کاناڵە سیخوڕییەکانی بێگانە و ئەندام بوون لە گرووپە تیرۆریستییەکان مەحکووم کراون؛ منیش یەکێک لەو کەسانەم کە لە گەڕان بەشوێن وڵامی ئەو پرسیارانەدا بووم و هەوڵم داوە کە بۆ هەرکام لەم پرسیارانەی کە بوومە وڵامێک بدۆزمەوە لە ڕێگای بەرگری کردن لە چالاکی سیاسی و مەدەنی، ژینگەپارێزی، مافی مرۆڤ، بەرگری لە مافی منداڵان، ژنان و کرێکاران و تەواوی کەسانێک کە هاودڵ و هاودەرد بووین.\nئەمڕۆ زیاتر لە هەر ڕۆژێکیتر لەم تێکەڵاوی و خۆشەویستییە لەگەڵ خەڵک چێژ وەردەگرم. و لەوەی کە لە لایانم هەست بە سەربەرزی دەکەم. ئەوەی کە ساتە ناخۆشەکانی زیندانی ئەفشین دەبینم، نیگەرانی سەرتاپای گیانم دادەگرێت، بەڵام سەرەڕای ئەوەش چاوەڕێی حوکمی ئیعدامم، کاتێکی پڕ دەردە، بەڵام بەهای سەربەرزی و خۆڕاگری ڕاوەستان لەلای خەڵکێک کە خۆشم دەوێن، شوێنێک کە تێیدا ژیانم کردووە و کرێکارانێک کە لەگەڵیان کارم کردووە، لە ڕەنجی ئەم ساتەوەختانە کەم دەکاتەوە و بە من و ئەفشینی برام و بنەماڵەکەم سەربەرزی دەبەخشێت. بۆتان دەنووسم.\nڕامین حوسێن پەناهی، زیندانی ناوەندیی سنە\nسێشەممە، ۱٤ی خاکەلێوەی ۱۳۹۷ی هەتاوی


غوروری پێشکەوتن‌و چاوچنۆکی لیبراڵیزم\n۱ـ بڵاوبوونەوەی خێرای ڤایرۆسی کۆرۆنا لەوڵاتانی ئەوروپا، غوورووری ئەورپاییەکانی بەسیستەمە سیاسیی، ئابووریی، ئیداریی، سەربازیی و تەندرووستییەکەیانی تێکشکاند.\n۲ـڤایرۆسی کۆرۆنا ئاشکرای کرد، کە تەنها تەکنۆلۆژیای پێشکەوتوو و چەکی ئەتۆمیی و مۆدێرن، ناتوانێ ئاسایشی مرۆڤ و کۆمەڵگەکان دابینبکات. هەندێ جار، خۆپاراستن و وریایی و خۆبەدوورگرتن، ئەو چەکە سادەو سەرەتاییانەن، کە سەلامەتی بۆ مرۆڤ فەراهەم دەکەن.\n۳ـپەتای کۆرۆنا، ئەوەیشی سەلماند، بێباکی و خەمساردی بەرانبەر ئازارو دەرو مەینەتی خەڵکانی تری سەر گۆی ئەم زەوییە، کارەساتێکی ئەخلاقیی گەورەیە. سیستەمی سەرمایەداریی و لیبراڵیزم، کە مرۆڤ لەبەها ئینسانییەکان دووردەخەنەوە، ناکرێ لەپێناو بەرژەوەندی کۆمپانیاو وڵاتانی زلهێزی دنیا، یان لەپێناو باڵادەستی و خۆشکگوزەرانی و پێشکەوتنی لایەنی ماددی و دەوڵەمەندبوونی تاقمێك، پرنسیپە ئایینیی و ئەخلاقیی و مرۆییەکان، نادیدەبگرین و لەبیریان بکەین. ئەوسا، ناچاردەبین هەموو پێکەوە باجی ئەو سەرپێچییانە بدەین و ببینە قوربانیی.\n٤ـ دەرکەوت ڤایرۆسی کۆرۆنا سنوورەکان ناناسێ، جیاوازیی ئایینیی و ئەتنیی و ڕەگەزو ڕەنگەکان ناخوێنێتەوە، جیهانی پێشکەوتوو جیهانی دووەم و جیهانی سێیەم و دواکەوتوو لەیەک جیاناکاتەوە. تەکنۆلۆژیاو پێشکەوتن ناتوانێ بەری بگرێ.\n٥ـ ئەو ڕێکارە توندوتۆڵ و خێرایەی وڵاتی چین گرتنیەبەر کەسەرچاوەی سەرهەڵدانی پەتاکەبوو، گەر بەدیوێکیدا نیشانەی زیرەکی و خەمخۆری هەستپێکردنی مەترسی پەتاکەبووبێ. ئەوا بەو دیوەکەیدا دەیان پرسیارو گومان لە هۆکاری سەرهەڵدان و بڵاوبوونەوەی ئەو ڤایرۆسە دەوروژێنێ؟ ئایا چۆن بەو خێراییە چینییەکان دەرکیان بەمەترسی و کوشندەیی ئەو ڤایرۆسەکرد، لەکاتێکدا کەپێشینەی نەبوو؟! ئەگەر بڕوا بە لێکدانەوە پیلانگێڕییەکانیش نەهێنین و تەسلیمی ئەو بۆچوونە نەبین کە ئەوە دەستکردی مرۆڤ خۆی بێت!.\n٦ـ ڤایرۆسی کۆرۆنا، دیوە لاوازو دیوە ئەنانیی و خۆپەرستییەکەی مرۆڤی باشتر ئاشکرا کرد. زۆرێك لە کۆمپانیاکان، ئەوکاڵایانەی کە دەترسان ڕۆژێک بۆیان ساغ نەبێتەوەو ئێکسپایەر ببێت، ئێستا بەنرخی چەند بەرانبەر بەخەڵکی دەفرۆشن. وڵاتان کێبەڕکێیانە، کۆمپانیاکانی ئەڵمانیا، کێبڕکێی ئەمریکادەکەن تا خۆیان پێشەنگبن و دەزییەک بەرهەمبهێنن و چارەسەرێک بۆ نەخۆشییەکە بدۆزنەوەو لەڕێیەوە زۆرترین سەرمایەو قازانج بەدەستبهێنن. خەڵک هەموو ڕاکەڕاکەیانە، یەکێ بۆ زەمیلەیەک خۆراک، یەکێ بۆ دەستەیە کلینسی توالێت، یەکێ بۆ دەمامک و ماسکێ، یەکێ بۆ بتڵێ دەرمانی تەعقیم و دیتۆڵێ. هەموو دەیانەوێ خۆیان بپارێزین. ئەوەتە مرۆڤەکان لەیەکتر هەڵدێن! بەدەستی خۆیان، خۆمان کەرەنتینەدەکەن! فراوانی دنیا، بەڕووی خۆیاندا بەرتەسکەدەکەنەوەو دایدەخەین. بەڕاستی مرۆڤ سەلماندی هەرچەندە پێشکەوتووبێ بەڵام هەر لاوازو زەعیفە(خلق الإنسان چعیفا).\n۷ـ هەموومان دەزانین بەهۆی کارێکی سەقەت و هەڵەی مرۆڤەوە وامانبەسەردێت. تۆ بڵێی ئەم پەتایە ببێتە خاڵی وەرچەرخانی بیرکردنەوەی مرۆڤ، فێری ئەوەببین سنوورێ بۆ چاوچنۆکی مرۆڤ و لیبراڵیزم و سەرمایەداریی بکێشین. تۆ بڵێی بەدوای وەڵامی ئەو پرسیارەدا بگەڕێین، مۆرۆڤ بۆ ئەوەندە بێباکەو بەدەستی خۆی ژیان لەخۆی تاڵدەکات؟ تۆ بڵێی ئەو نهێنی و حیکمەتە خواییەمان بۆ ئاشکراو ڕۆشنبێتەوە کەئێمەی مرۆڤ بۆچی خولقاوین و لەپێناوی چیدا تێدەکۆشین؟. فریشتەکان سەریان لەوە سوڕماو پرسیاری ئەوەیان کرد. ئەی پەروەردگارا، تۆ مەخلوقێ (مرۆڤ) لەسەر زەویدا دەکەیتە جێنشین کە ئاشووب بەرپادەکاو خوێن دەڕێژێ؟! خوای باڵادەست و زانا، لەوەڵامدا فەرمووی، ئەوەی من دەیزانم ئێوە نایزانن. ئاخۆ کەی مرۆڤ لەو نەزانییەی خۆی حاڵی دەبێ؟ دەست لەغووروورو بێباکی و چاوچنۆکی هەڵدەگرێ.